Οθωμανικές Μαρμελάδες | LiFO\nΕίδος πολυτέλειας και απόλαυσης για τους Οθωμανούς.\n22.10.2014 | 09:30\nΟθωμανοί παρασκευαστές μαρμελάδων.\nΣτα χρόνια της Οθωμανικής Αυτοκρατορίας, η αγορά έτοιμης μαρμελάδας από το παζάρι μπορούσε να στιγματίσει την οθωμανή νοικοκυρά. Θεωρούταν μεγάλη ντροπή να αγοράζεις μαρμελάδα όταν οι γυναίκες ανταγωνίζονταν η μία την άλλη στην παρασκευή της νοστιμότερης μαρμελάδας. Ακόμη και οι πλούσιες γυναίκες της άρχουσας τάξης λάμβαναν μέρος στις ετοιμασίες της μαρμελάδας, έστω επιβλέποντας τις μαγείρισσες και τις υπηρέτριες αν ακολουθούν σωστά τις συνταγές. Στην περίοδο του Ραμαζανιού, όταν τα σπίτια ανοίγονταν στους φιλοξενούμενους για το γεύμα ιφτάρ, η παραγωγή και κατανάλωση της μαρμελάδας κορυφωνόταν σε σύγκριση με κάθε άλλη περίοδο του χρόνου.\nΠλανώδιος πωλητής μαρμελάδων, με τους δίσκους των φρούτων προς παραγωγή μαρμελάδας και τα κεραμικά βάζα αποθήκευσης των γλυκών εδεσμάτων.\nΓια κάθε άτομο αντιστοιχούσε ένα κουτάλι και μια κουταλιά αυστηρώς. Οι ξένοι περιηγητές και όσοι ζούσαν στο Οθωμανικό κράτος απέδωσαν στους Οθωμανούς το κουσούρι του τσιγκούνη λόγω της ''μιας και μοναδικής κουταλιάς''.\nΩστόσο, η μαρμελάδα [στα τούρκικα reçel (ρετσέλ)] ήταν ένα πολύ ακριβό έδεσμα, σχεδόν αντίστοιχο του χαβιαριού στις μέρες μας. Η ζάχαρη ως πρώτη ύλη ήταν πανάκριβη και μόνο τα μέλη της σουλτανικής οικογένειας και της άρχουσας τάξης μπορούσαν να καταναλώνουν συστηματικά.\nΣτα μαγειρεία του ανακτορικού συμπλέγματος του Τοπ Καπί στην Κωνσταντινούπολη υπήρχαν δέκα διαφορετικά δωμάτια για να καλύψουν τις ανάγκες των ανθρώπων του παλατιού. Το εργαστήρι παρασκευής γλυκισμάτων ήταν το Χελβαχανέ (Οίκος του Χαλβά), επιφάνειας 49 τετραγωνικών μέτρων και ύψους 8,5 μέτρων, στο οποίο ετοιμάζονταν και οι μαρμελάδες. Η μαρμελάδα τριαντάφυλλο βρισκόταν στην πρώτη προτίμηση του Παλατιού και τα άνθη συλλέγονταν από τους κήπους των ανακτόρων του Τοπ Καπί και του παλατιού της Αδριανούπολης.\nΑρχικά, οι μαρμελάδες αποθηκεύονταν σε πορσελάνινα βάζα που εισάγονταν από την Κίνα και την Ιαπωνία ενώ αργότερα η ζήτηση καλύφθηκε από κεραμικά αγγεία της Θεσσαλονίκης της ευρύτερης περιοχής της Θράκης και του Ιζνίκ (Νίκαια Βιθυνίας) με την περίφημη παραγωγή των ομώνυμων κεραμικών.\nΟθωμανοί προετοιμάζουν την τελετή περιτομής του διαδόχου Μεχμέτ Γ', το 1582. Κουβαλούν μουσικά όργανα, αγγεία με σερμπέτια και σεντούκια με πολύτιμα δώρα. Από το Sürname - i Hümayun.\nΣτο παλάτι, η ζήτηση αυξανόταν για τις τελετές περιτομής των διαδόχων και τους γάμους. Ενδεικτικά, στην περιτομή των υιών του σουλτάνου Σουλεϊμάν του Μεγαλοπρεπούς, Μπεγιαζίτ και Τζιχανγκίρ είχαν παρασκευαστεί 57 διαφορετικά γλυκίσματα, εκ των οποίων 22 διαφορετικά είδη μαρμελάδων και 15 είδη χαλβάδων. Για τις ετοιμασίες ολόκληρης αυτής της ποσότητας γλυκών χρειάστηκαν 48 τόνοι ζάχαρης και 8 τόνοι μελιού.\nΣτον ίδιο βαθμό διθυραμβικής απληστίας, ο Μουσαχίπ Πασάς έφτασε στο παλάτι για να νυμφευθεί την κόρη του σουλτάνου Μεχμέτ Δ', σουλτάνα Χατιτζέ, με 30 μουλάρια φορτωμένα με γλυκά και μαρμελάδες.\nΟι ζαχαροπλάστες των ανακτόρων ετοίμαζαν μαρμελάδες από φρούτα, άνθη και λαχανικά. Τα άνθη συλλέγονταν από τους 21 σουλτανικούς κήπους ενώ τα φρούτα, τα λαχανικά και υπόλοιποι καρποί κατέφθαναν από διάφορες γωνιές της Αυτοκρατορίας όπως τα μήλα από την Αμάσεια, οι χουρμάδες από την Τραπεζούντα και τα πορτοκάλια από τις εύφορες πεδιάδες της Φινίκε (Φοινίκους στα αρχαία ελληνικά) κοντά στην Αττάλεια.\nΜετά το τριαντάφυλλο, στη δεύτερη θέση προτίμησης ήταν η βιολέτα και ακολουθούσε ο νάρκισσος ενώ στα φρούτα κυριαρχούσε το πορτοκάλι και στα λαχανικά η μελιτζάνα.\nΣυνολικά, οι Οθωμανοί παρασκεύαζαν 60 διαφορετικά είδη μαρμελάδων, όπως τριαντάφυλλο, βιολέτα, νάρκισσο, άνθη κυδωνιού, άνθη πορτοκαλιού, νούφαρα, άνθη βερίκοκου, χουρμάδες, μήλο, αχλάδι, νεράντζι, καρύδι, βύσσινο, κρανιά, βερίκοκο, πεπόνι, κολοκύθα, μελιτζάνα, κίτρο, μούσμουλα, κυδώνι, τζίτζιφο, καρπούζι, πορτοκάλι, λεμόνι, γκρέιπφρουτ, τσάγαλο, κορόμηλο, σύκο, μανταρίνι, μαστίχα, ανανά, κάστανο, φιστίκι, πιπερόριζα, δαμάσκηνο και αμάραντο.\nΚεσές μαρμελάδας του σουλτάνου Αμπντούλ Χαμίντ Β' (1842 - 1918).\nΙδιαίτερη εντύπωση προκαλούν οι κεσέδες με τους οποίους σερβίρονταν οι μαρμελάδες. Στην αρχή εισάγονταν από τη Βιέννη, τη Γαλλία και την Ιταλία ενώ στον αντίποδα το εργαστήρι ζαχαροπλαστικής του Τοπ Καπί εξήγε μαρμελάδες στην Αγγλία. Οι Οθωμανοί έδιναν παραγγελίες στους καλλιτέχνες να κατασκευάζουν κεσέδες ώστε στα καπάκια να υπάρχουν μινιατούρες φρούτων ή λουλουδιών που να δηλώνουν το αντίστοιχο περιεχόμενο.\nΚατ' επέκταση, ο κεσές της μαρμελάδας μήλου είχε στην κορυφή του καπακιού ένα μήλο, ο κεσές της μαρμελάδας τριαντάφυλλου ένα άνθος τριαντάφυλλου και ούτω καθεξής.\nΤο σετ σερβιρίσματος αποτελούταν από ένα κεσέ στο μέσο του δίσκου και δύο δοχεία, δεξιά και αριστερά. Στο δεξιό δοχείο υπήρχαν τα κουτάλια και στο αριστερό λίγο νερό όπου άφηναν το κουτάλι αφότου δοκίμαζαν. Για κάθε άτομο αντιστοιχούσε ένα κουτάλι και μια κουταλιά αυστηρώς. Οι ξένοι περιηγητές και όσοι ζούσαν στο Οθωμανικό κράτος απέδωσαν στους Οθωμανούς το κουσούρι του τσιγκούνη λόγω της ''μιας και μοναδικής κουταλιάς''.\nΚάποιοι δίχως να γνωρίζουν, έπιαναν ολόκληρο το βάζο και το ξεπάστρευαν προκαλώντας τα γέλια των Οθωμανών ενώ ο Γερμανός αξιωματικός Helmut von Molkte που έλαβε μέρος στη συγκρότηση και τον εκσυγχρονισμό των οθωμανικών στρατευμάτων επί Μαχμούντ Β', συμβούλευσε τους αναγνώστες στα απομνημονεύματά του να τρώνε μια κουταλιά μαρμελάδα τριαντάφυλλο με νερό πριν τον πρωινό καφέ.\nΚεσές μαρμελάδας από ατόφιο χρυσάφι για αποκλειστική χρήση από τον σουλτάνο.\nΟ ερευνητής Ömür Tufan είναι άριστος γνώστης της οθωμανικής γαστρονομίας, καθώς οι μελέτες του συνεχίζονται με αμείωτο ρυθμό τα τελευταία 15 χρόνια. Οι πληροφορίες που αποκόμισα βασίζονται σε δημοσιευμένα άρθρα του, στην τουρκική γλώσσα.\n22.10.2014 | 09:25\nΑπο τότε που επισκέφτηκα την Κωνσταντινούπολη δεν σταματάω να εκπλήσομαι με το πόσο ενδιαφέρουσα είναι η ιστορία της Οθωμανικής αυτοκρατορίας και γενικά του Ισλαμικού κόσμου. Είναι κρίμα που σαν παιδία δεν έχουμε καμία εξικοίωση με την ιστορία των γειτόνων μας απο το σχολείο. Εξαιρετικό άρθρο. Πολλά μπράβο στον Νικόλα και την lifo για τα άρθρα που ανεβάζουν.\n22.10.2014 | 10:54\nΠολύ ενδιαφέρον το άρθρο.Η δοσολογία της μιας κουταλιάς μόνο είναι σοφή,τόσο χρειάζεσαι για να πάρεις την γεύση και την γλύκα. Πεθαίνω να δοκιμάσω μαρμελάδα τριαντάφυλλο!\n22.10.2014 | 09:49\nΘαυμάσιο άρθρο, υπέροχες φωτογραφίες !Μιά μικρή παρατήρηση μόνο : Νομίζω ότι Χαλβάχανε θα πρέπει να σημαίνει χώρος ή οίκος ζαχαροπλαστικής από το Αραβικό χέλου(ε) - γλυκό, ή χαλάουα που σημαίνει γλυκό ή χαλβάς στα Αραβικά. ( Εξ ού και το αποτριχωτικό μείγμα που γίνεται από καμμένη ζάχαρη και λέγεται και αυτό χαλάουα).


(641011) ΠΡΟΦΟΡΙΚΟΣ ΛΟΓΟΣ: ΔΙΟΡΘΩΤΙΚΗ ΦΩΝΗΤΙΚΗ 1 (Α ΕΞΑΜΗΝΟ) • Forum Φιλοσοφικής\n(641011) ΠΡΟΦΟΡΙΚΟΣ ΛΟΓΟΣ: ΔΙΟΡΘΩΤΙΚΗ ΦΩΝΗΤΙΚΗ 1 (Α ΕΞΑΜΗΝΟ)\nαπό Sissi St. » 05 Οκτ 2010, 16:23\nΤο μάθημα αυτό σκοπό έχει τη διάγνωση και τη διόρθωση λαθών στη προφορά. Επίσης μέσα από διάφορα κείμενα προφορικού λόγου να γίνουν αντιληπτές οι ιδιαιτερότητες του κάθε κειμένου και με διάφορες προτεινόμενες τεχνικές και ασκήσεις να γίνει κατανοητό το περιεχόμενο του.\nαπό sfr0900017 » 10 Νοέμ 2012, 16:05\nΕΠΕΙΓΟΝ!!!!!!Στο πρόγραμμα χειμερινού εξαμήνου αναφέρει ότι στο μάθημα υπάρχουν δύο ομαδές. Υπάρχει καποιος που να γνωριζει σε ποια ομαδα μπορει να ειμαι, γιατι ελειπα και δεν εχω ενημερωθει!! ευχαριστω πολυ...\nαπό Sissi St. » 11 Νοέμ 2012, 22:32\nδες εδω http://dl.dropbox.com/u/18071992/Gallik ... 2-2013.pdf\nαπό irinoua » 21 Νοέμ 2012, 09:36\nκαλημερα εχω μια απορια..πωσ εξεταζεται αυτο το μαθημα????ειναι κασετα?\nτροπος εξετασης μαθηματος\nαπό katealex » 11 Φεβ 2013, 22:51\nκαλησπερα μπορει να μου πει καποιος πως εξεταζεται το μαθημα προφορικος λογος κατανοηση και παραγωγη α'εξαμηνου?\nΕγγραφή: 11 Φεβ 2013, 22:43\nαπό toniab94 » 02 Μαρ 2013, 16:48\nkatealex έγραψε: καλησπερα μπορει να μου πει καποιος πως εξεταζεται το μαθημα προφορικος λογος κατανοηση και παραγωγη α'εξαμηνου?\nΜπαίνεις στην αίθουσα μαζί με άλλα 20-30 άτομα και μοιράζει τα θέματα τα οποία έχουν ασκήσεις ακουστικές και ασκήσεις θεωρίας. Οι ακουστικές είναι του στυλ πόσες φορές ακούς τον τάδε ήχο κ σε ποιές προτάσεις και έτσι. Και μετά έχει και θεωρίας. Αυτά! Και δεν είχε βάλει transcription σε μας ...\nΕγγραφή: 13 Νοέμ 2012, 21:53\nαπό sfr0900017 » 12 Μάιος 2014, 21:25\nΚαλησπερα σας!!σας ειναι ευκολο να μου πειτε την υλη του βιβλιου;μεχρι ποια σελιδα ειναι;ευχαριστω πολυ!!


Euro NCAP: To Toyota Prius ασφαλέστερο οικογενειακό αυτοκίνητο του 2016 - EuroKerdos Magazine\nby Eurokerdos\t,\t12/01/2017\nΤο Νέο Prius έχει βραβευθεί από το Euro NCAP ως το «Καλύτερο στην κλάση του 2016» για μεγάλο οικογενειακό αυτοκίνητο.\nΗ Toyota είναι ιδιαίτερα υπερήφανη για αυτή την αναγνώριση, στην προσπάθειά της να αναπτύσσει «ασφαλέστερα αυτοκίνητα» με ιδιαίτερη έμφαση στο Σύστημα Ενεργητικής Ασφάλειας «Toyota Safety Sense». Αυτό το πακέτο ήταν μια σημαντική συμβολή στην ισχυρή επίδοση του Toyota Prius στις δοκιμές του Euro NCAP, και είναι το ίδιο με αυτό που είναι εγκατεστημένο και στο ολότελα Νέο Toyota C-HR, αλλά και σε άλλα μοντέλα της Toyota, καθώς η τεχνολογία γίνεται διαθέσιμη σε όλη την γκάμα της.\nΚάθε χρόνο, το Euro NCAP δημοσιεύει μια λίστα με τα αυτοκίνητα που έχουν την καλύτερη απόδοση στις αντίστοιχες κατηγορίες τους. Αυτή είναι η δεύτερη φορά που η Toyota έλαβε ένα τέτοιο τίτλο, αφού προηγήθηκε το Toyota Verso που έλαβε τον τίτλο του «Καλύτερο στην κλάση του 2010» στην κατηγορία των μικρών MPV το 2010.


Citroen Ami: Θα βάζεις μέχρι και τη φάτσα σου στις πόρτες - citroen, citroen, c\nCitroen Ami: Θα βάζεις μέχρι και τη φάτσα σου στις πόρτες\nΔιαβάστηκε από 5236 αναγνώστες - 11/10/2021\nΤο ηλεκτρικό Citroen Ami με την άφιξη του, θα τραβήξει τα βλέμματα στην κίνηση καθώς θα γίνει θέμα συζήτησης στους δρόμους για τα σχέδια που θα έχει τοποθετήσει ο κάθε οδηγός πάνω του.\nΗ Citroen ανακοίνωσε, ότι πλέον το νέο Ami θα διατίθεται με μεγαλύτερη γκάμα διακοσμητικών γραφικών και με δυνατότητα να βάλεις ακόμα και το πρόσωπο σου ή το αγαπημένο σου κατοικίδιο στις πόρτες!\nΜεγαλύτερη γκάμα σε αυτοκόλλητα το 2022, λόγω ζήτησης του Citroen Ami\nΗ Citroen διεύρυνε τον αριθμό των επιλογών εξατομίκευσης, λόγω της μεγάλης εκδήλωσης ενδιαφέροντος του νέου Citroen Ami στην Ευρώπη, αποκαλύπτοντας έτσι πολλά χιουμοριστικά σποτάκια και logos που μπορούν να εφαρμοστούν πάνω στο μικρό ηλεκτρικό αυτοκίνητο.\nΠάνω από 12.000 ενδιαφερόμενους αγοραστές στην Βρετανία\nΗ Citroen είχε λάβει περισσότερες από 12.000 εκδηλώσεις ενδιαφέροντος από Βρετανούς αγοραστές, πριν ακόμα επιβεβαιώσει ότι το Ami θα κυκλοφορήσει στο Ηνωμένο Βασίλειο. Το δεκαπενθήμερο από το άνοιγμα των κρατήσεων, έχουν κατατεθεί πάνω από 1.000 λίρες σε 250 καταθέσεις και έχουν καταγραφεί 14.000 εκδηλώσεις ενδιαφέροντος.\nΑρκετά σχέδια και λογότυπα, ακόμα και φωτογραφίες σας πάνω στο Citroen Ami\nΟι Ευρωπαίοι αγοραστές έχουν τη δυνατότητα επιλογής ανάμεσα σε έξι σχεδιαστικά θέματα, τα οποία θα τα προσθέτουν σαν αυτοκόλλητο στις πόρτες και τους προφυλακτήρες του Citroen Ami. Από τα πιο ξεχωριστά θέματα είναι το σχέδιο της ζούγκλας, το οποίο έχει μια τίγρη στις πόρτες κι έναν κίτρινο αριθμό αγώνα στον μπροστινό προφυλακτήρα. Υπάρχει επίσης και το βρετανικό θέμα GlobeTrotter, το οποίο διαθέτει αυτοκόλλητο με τη σημαία της Αγγλίας στις πόρτες και το λογότυπο GB μπροστά στον προφυλακτήρα.\nΑπό την άλλη μερία οι Γάλλοι αγοραστές μπορούν ακόμη και να σχεδιάσουν τα δικά τους λογότυπα ή σχέδια στις πλευρές των αυτοκινήτων τους, ακόμα και να τοποθετήσουν και τις δικές τους φωτογραφίες. Ο προσαρμοσμένος σχεδιασμός έρχεται σε πακέτο DIY, με οδηγίες που δείχνουν πώς να εφαρμόσετε τα αυτοκόλλητα στο αυτοκίνητο στο σπίτι σας.\n74 χλμ αυτονομία , 45 χλμ τελική και με κόστος 6.000 λίρες, το Citroen Ami\nΤο Ami διαθέτει μια μπαταρία 5,5kWh και έναν μικροσκοπικό ηλεκτροκινητήρα 8 ίππων, που προσφέρουν μέγιστη αυτονομία 74 χιλιόμετρα και τελική ταχύτητα 45χλμ / ώρα. Η πλήρης φόρτιση της μπαταρίς με ένα βύσμα τριών ακίδων διαρκεί τρεις ώρες.\nΟι τιμές του Ηνωμένου Βασιλείου για το Citroen Ami αναμένεται επίσης να αντικατοπτρίζουν τις τιμές της Ευρώπης, ξεκινώντας από περίπου 6.000 λίρες. Αυτό σημαίνει ότι το μικρό ηλεκτροκίνητο θα είναι ένας από τους φθηνότερους τρόπους για να μπείτε στην ιδιοκτησία ηλεκτρικών οχημάτων, αν και θα προσφέρεται μόνο αριστεροτίμονο στην Αγγλία.\n» Citroen C3 Aircross: Mε εξαιρετικά καθίσματα και κορυφαία άνεση\n» Service αυτοκινήτων στο Περιστέρι - Oscar Καλαντζής


Έρημη πόλη η Θεσσαλονίκη! | Pronews\nΈρημη πόλη η Θεσσαλονίκη!\nΕλάχιστος ο κόσμος που βρέθηκε εκτός σπιτιού στη Θεσσαλονίκη την Κυριακή για να κάνει τη βόλτα του, με το σκηνικό να μη θυμίζει σε τίποτα τις προηγούμενες ημέρες.\nΜεγάλο θέμα είχε ανοίξει σχετικά με τον κόσμο που αγνοούσε τις συστάσεις και τους κανόνες πρόληψης για τον κορoνοϊό, ενώ οι εικόνες της γεμάτης από ανθρώπους παραλιακής, αποτέλεσε είδηση ακόμα και σε ξένα ΜΜΕ.\nΩστόσο, με τη βοήθεια και της Ελληνικής Αστυνομίας που ήταν για άλλη μία φορά εκεί, προειδοποιώντας με μεγάφωνα τον κόσμο να πάει στο σπίτι του, το μεσημέρι της Κυριακής η πόλη σχεδόν «ερήμωσε».


APOEL FC: Δυστυχώς φθάσαμε να μιλάμε για ένα μπουκάλι ουίσκι\nΜόνο με ένα μπουκάλι ουίσκι (που το έχει πιεί μόνος του) θα μπορούσε κάποιος να διαβλέπει ότι ο ΑΠΟΕΛ είναι μια ομάδα που δεν μπορεί να κερδίσει το πρωτάθλημα.\nΚάποιος να πληροφορήσει τον νεοφανή κ. Roman Dubov ότι βάζει στο στόμα του, τον ΑΠΟΕΛ. Την πιο επιτυχημένη ομάδα στην Κύπρο και την Πρωταθλήτρια, των 5 τελευταίων ετών. Είναι φανερό από τον τρόπο και μόνο που αναφέρεται στον ΑΠΟΕΛ, το γιατί συνέβηκε ότι συνέβηκε στον αγώνα με την Πάφο. Φαίνεται ότι η διαπλοκή αποκτά ακόμη μεγαλύτερο δίκτυο.


Ο Άστον Κούτσερ ετοιμάζεται για μπαμπάς! Δείτε τον να χαϊδεύει την κοιλίτσα της Μίλα Κούνις! (εικόνες) - Mothersblog.gr\nΟ Άστον Κούτσερ ετοιμάζεται για μπαμπάς! Δείτε τον να χαϊδεύει την κοιλίτσα της Μίλα Κούνις! (εικόνες)\n27 Απρ 2014\tΟΜΟΡΦΙΑ\nΗ Μίλα Κούνις μπορεί να μην έχει παραδεχθεί ακόμη την εγκυμοσύνη της, αυτό όμως δεν σημαίνει ότι δεν ισχύει.\nΟι τελευταίες φωτογραφίες που έχουν έρθει στο φως της δημοσιότητας τη δείχνουν με αρκετά φουσκωμένη κοιλίτσα! Ο Άστον Κούτσερ μάλιστα έχει μπει ήδη στο ρόλο του μελλοντικού πατέρα και στην τελευταία τους δημόσια εμφάνιση, χαϊδεύει την κοιλίτσα της αγαπημένης του.\nΤο διάσημο ζευγάρι πήγε στο φεστιβάλ country μουσικής κι όπως ήταν φυσικό τα φλας πήραν φωτιά. Η όμορφη ηθοποιός ντυμένη casual, φορούσε ένα τζιν παντελόνι, ένα στενό μαύρο φανελάκι όπου διαγραφόταν η φουσκωμένη της κοιλίτσα και ένα καρό πουκάμισο. Ο Άστον Κούτσερ, δεν την άφησε λεπτό από κοντά του και στις περισσότερες φωτογραφίες χάιδευε την κοιλίτσα της! Το ερωτευμένο ζευγάρι ανυπομονεί να περάσει ο καιρός και να κρατήσει στην αγκαλιά του το νέο μέλος της οικογένειάς του.\nΔείτε τον στις τρυφερές στιγμές με την αγαπημένη του:


Κυπριακό: Ενημέρωσε ο Πρόεδρος Αναστασιάδης το Εθνικό Συμβούλιο για τις επόμενες κινήσεις - OnAlert\nΚυπριακό: Ενημέρωσε ο Πρόεδρος Αναστασιάδης το Εθνικό Συμβούλιο για τις επόμενες κινήσεις\n2018/11/12 - 16:45\nΕίπε παράλληλα ότι αναμένεται η επόμενη συνάντηση με την κ. Λουτ για καθορισμό των όρων αναφοράς, ενώ πρόσθεσε ότι οι θέσεις της ε/κ πλευρά είναι «διαχρονικά γνωστές».\nΣε δηλώσεις του μετά το πέρας της συνεδρίασης του Εθνικού Συμβουλίου, που διήρκεσε περίπου δύο ώρες, ο κ. Προδρόμου είπε ότι η συνεδρίαση έγινε σε εποικοδομητικό κλίμα, με τον Πρόεδρο Αναστασιάδη να ενημερώνει τους πολιτικούς αρχηγούς για τις συναντήσεις που είχε με τον Τ/κ ηγέτη Μουσταφά Ακιντζί στις 26 Οκτωβρίου και την απεσταλμένη του ΓΓ του ΟΗΕ Τζέιν Χολ Λουτ την 31η Οκτωβρίου, καθώς και για τη διαδικασία συνομολόγησης όρων αναφοράς για τη διαπραγμάτευση.\nΌπως είπε ο κ. Προδρόμου ακούστηκαν θέσεις και εισηγήσεις από τους πολιτικούς αρχηγούς, ενώ εκφράστηκαν και ανησυχίες.\n«Ο Πρόεδρος της Δημοκρατίας, υπογραμμίζοντας τη σημασία της προετοιμασίας με όρους αναφοράς, την οποία ζητά ο ΓΓ, συμμερίζεται και ανησυχίες που έχουν διατυπωθεί» είπε.\nΣυνέχισε, λέγοντας ότι πρέπει όλοι να έχουν υπόψη ότι «εκείνο που επιδιώκει ο Πρόεδρος της Δημοκρατίας είναι η επανέναρξη των διαπραγματεύσεων κάτω από τους σωστούς όρους».\nΕίπε επίσης ότι έχουν δοθεί πλήρεις εξηγήσεις για το ζήτημα και «δεν θα ωφελούσε μια συζήτηση, η οποία μετά από ένα σημείο υπεισέρχεται σε άγονο έδαφος».\nΟ Πρόεδρος της Δημοκρατίας επιδιώκει σε μια ενδεχόμενη συμφωνία να εξασφαλιστεί απολύτως η λειτουργικότητα του κράτους, συμπλήρωσε.\nΑπαντώντας σε σχετική ερώτηση για το τι θα περιέχουν οι όροι αναφοράς, ο Κυβερνητικός Εκπρόσωπος είπε ότι θα συγκεκριμενοποιηθούν όταν συνεχιστεί η διαδικασία και υπάρξει νέα συνάντηση με την κ. Λουτ.\nΑνέφερε, ωστόσο ότι δεν έχει γνωστοποιηθεί ακόμη ημερομηνία για την επάνοδο της απεσταλμένης του ΓΓ του ΟΗΕ στην Κύπρο.\nΟ κ. Προδρόμου κλήθηκε να σχολιάσει και αναφορά του Προέδρου του ΔΗΣΥ, ότι με βάση την έκθεση του ΓΓ του ΟΗΕ η όποια διαδικασία δεν θα είναι ανοιχτού τέλους.\n«Ουδέποτε η ελληνική κυπριακή πλευρά και ο Πρόεδρος της Δημοκρατίας επιθυμούσαν μια διαδικασία ανοιχτού τέλους» είπε ο κ. Προδρόμου, συμπληρώνοντας ότι «θέλουμε να τελειώσει η τουρκική κατοχή αν είναι δυνατόν σήμερα».\nΕπανέλαβε την τοποθέτηση του Προέδρου Αναστασιάδη, μετά τη συνάντηση με την κ. Λουτ, ότι θέλουμε όρους αναφοράς το συντομότερο δυνατό και ότι επιδιώκουμε να καταλήξουμε μέσα από διαπραγμάτευση σε συμφωνία στο ορατό μέλλον. «Αυτό τα λέει όλα» είπε.\n«Ο Πρόεδρος της Δημοκρατίας επιδιώκει μια συμφωνία το συντομότερο δυνατό» σημείωσε, ενώ είπε ότι δεν θα ήταν σωστό να ερμηνεύσει τα λεγόμενα του κ. Νεοφύτου.\nΩς προς τον τρόπο καθορισμού των όρων αναφοράς, ο κ. Προδρόμου είπε ότι «αναμένουμε την επόμενη συνάντηση με την κ. Λουτ για να γνωρίζουμε πράγματα τα οποία δεν μπορούμε να γνωρίζουμε τώρα».\nΩς προς τις θέσεις που θα υποβάλει η ε/κ πλευρά στη διαδικασία, ο κ. Προδρόμου είπε ότι έχουμε θέσεις διαχρονικά γνωστές, ενώ ο Πρόεδρος της Δημοκρατίας διαμορφώνει τη δική του τακτική με βάση τα υπό διαμόρφωση δεδομένα.\n«Οι θέσεις της δικής μας πλευράς είναι πολύ καλά γνωστές» και από την προηγούμενη φάση των διαπραγματεύσεων, είπε.\nΑναφορικά με τη διάνοιξη των οδοφραγμάτων, ο κ. Προδρόμου είπε ότι εφαρμόζονται συμφωνίες που είχαν γίνει εδώ και τρία χρόνια, από το 2015.\nΕρωτηθείς συγκεκριμένα για τη Δερύνεια, είπε ότι «έχουν ικανοποιηθεί οι προϋποθέσεις που είχαν τεθεί, να μην υπάρχει σε εγγύτητα στρατιωτική παρουσία».\nΣε άλλη ερώτηση, αν έχει μετακινηθεί το φυλάκιο, είπε ότι «ούτε ε/κ φυλάκιο που υπάρχει σε κάποια απόσταση έχει μετακινηθεί».\nΓια το ΜΟΕ που αφορά την κινητή τηλεφωνία επανέλαβε ότι η ε/κ πλευρά είναι απολύτως έτοιμη, αρκεί να μην υπεισέρχονται στην προσπάθεια αυτή τεχνικά ζητήματα τα ποία ισοδυναμούν με κάποιου είδους αναγνώριση ή άλλες πολιτικές επιδιώξεις.\nΑν υιοθετηθούν οι εισηγήσεις της ε/κ πλευράς, θα μπορούμε να έχουμε την τηλεφωνική σύνδεση, είπε.\nΓια τις εξελίξεις στα ενεργειακά, ο Κυβερνητικός Εκπρόσωπος είπε ότι τη στιγμή που η Τουρκία επιδιώκει κάθε μέρα να φέρνει στην επιφάνεια με σκοπιμότητες το ενεργειακό πρόγραμμα της Κυπριακής Δημοκρατίας, το συμφέρον της Κύπρου επιβάλλει αυτοσυγκράτηση και ψυχραιμία.\nΙκανοποίηση για την ενημέρωση που έτυχε το Εθνικό Συμβούλιο από τον Πρόεδρο Αναστασιάδη, βάσει της οποίας επαναβεβαιώνεται η ετοιμότητα της ε/κ πλευράς για επανέναρξη του διαλόγου εντός των παραμέτρων του ΟΗΕ, της διζωνικής δικοινοτικής ομοσπονδίας και του πλαισίου που έχει θέσει ο ΓΓ, εξέφρασε σήμερα ο Πρόεδρος του Δημοκρατικού Συναγερμού Αβέρωφ Νεοφύτου.\nΕίπε ακόμη ότι αν θα ξεκινήσει μια νέα διαδικασία, δεν μπορεί να είναι ανοιχτού τέλους.\nΑνησυχία για το ενδεχόμενο να μην υπάρξει κατάληξη στους όρους αναφοράς, εξέφρασε σήμερα ο ΓΓ του ΑΚΕΛ Άντρος Κυπριανού, λέγοντας ότι κάτι τέτοιο θα είναι ήταν πολύ αρνητικό για τις προοπτικές επίλυσης του Κυπριακού.\nΣε δηλώσεις του μετά το πέρας του Εθνικού Συμβουλίου, ο κ. Κυπριανού είπε ότι εισερχόμαστε σε μια πολύ καθοριστική περίοδο αναφορικά με τις προοπτικές στο Κυπριακό.\n«Η διαμόρφωση των όρων αναφοράς θα στοχεύσει στο να ξεκαθαρίσει πού βρισκόμαστε σήμερα και που θέλουμε να πάμε», είπε. Απηύθυνε παράλληλα έκκληση προς τον Πρόεδρο Αναστασιάδη για όσο το δυνατόν καλύτερη προετοιμασία, ενόψει των συζητήσεων για διαμόρφωση των όρων αναφοράς.\nΟ Πρόεδρος του ΔΗΚΟ Νικόλας Παπαδόπουλος σε δήλωση μετά τη συνεδρία του Εθνικού Συμβουλίου είπε πως στην κρίσιμη καμπή του Κυπριακού χρειάζεται ιδιαίτερη προσοχή ώστε να ανασχεθούν οι επιδιώξεις της Τουρκίας.\nΗ σημερινή ενημέρωση από τον Πρόεδρο της Δημοκρατίας αφορούσε στις επαφές που γίνονται, το παρασκήνιο που υπάρχει και την προεργασία που πρέπει να προηγηθεί, έτσι ώστε να συμφωνηθούν οι όροι αναφοράς για τη συνέχιση των διαπραγματεύσεων, ανέφερε ο Πρόεδρος του ΔΗΚΟ.\nΔιευκρινίζοντας ότι δεν θα εισέλθει στην ουσία αυτών που λέχθηκαν από τον Πρόεδρο της Δημοκρατίας και της συζήτησης που διεξήχθη στο Εθνικό Συμβούλιο, διατύπωσε την άποψη ότι «πρέπει να είμαστε ιδιαίτερα προσεκτικοί ώστε σε αυτή την κρίσιμη καμπή για το Κυπριακό η Τουρκία να μην πετύχει αυτό που επιδιώκει».\n«Είτε να κερδίσει ανταλλάγματα από την επανέναρξη των διαπραγματεύσεων, είτε να διασυνδεθεί η επανέναρξη των διαπραγματεύσεων με την παραμονή ή και την αλλαγή των όρων εντολής της ΟΥΝΦΥΚΥΠ, είτε με τις έρευνες για το φυσικό αέριο», είπε.\nΔεν έχουν διασκεδαστεί οι ανησυχίες μας για πιθανές αρνητικές επιπτώσεις που θα προκύψουν εάν δεν διαχειριστεί ο Πρόεδρος της Δημοκρατίας με ιδιαίτερη προσοχή όσα έχουν σχέση με τους όρους αναφοράς ή την επανέναρξη μιας νέας διαδικασίας για την επίλυση του Κυπριακού, είπε σήμερα ο Πρόεδρος της ΕΔΕΚ Μαρίνος Σιζόπουλος.\nΜιλώντας μετά το πέρας της συνεδρίασης του Εθνικού Συμβουλίου, ο κ. Σιζόπουλος ανέφερε ότι στο παρελθόν η καλή διάθεση και θέληση της ε/κ πλευράς είχε παρερμηνευτεί και δεν λειτούργησε προς μια θετική κατεύθυνση.\nΑπό την πλευρά της η Έφη Ξάνθου, Αναπληρώτρια Πρόεδρος του Κινήματος Οικολόγων – Συνεργασία Πολιτών, ανέφερε, «μετά και από την σημερινή ενημέρωση του Εθνικού Συμβουλίου από τον Πρόεδρο της Δημοκρατίας εξακολουθούμε να διαπιστώνουμε ότι υπάρχει έλλειψη πληροφόρησης, τόσο προς τα μέλη του Εθνικού Συμβουλίου αλλά και προς τον ίδιο τον λαό.\nΑν αυτές οι διαδικασίες ευοδωθούν και υπάρξει μια πρόταση συνδιαμορφωμένης λύσης, δεν είναι βέβαιο ότι η κοινή γνώμη θα αντιλαμβάνεται για ποιο πράγμα θα κληθεί να ψηφίσει.\nΘεωρούμε ότι υπάρχει ανάγκη ενημέρωσης για τις συγκλίσεις που έχουν επιτευχθεί μέχρι τώρα στο κυπριακό πρόβλημα, το πώς προχωρούμε, ποια θέματα έχουν «κλειδώσει» αλλά και ποια περιθώρια υπάρχουν για περαιτέρω συζήτηση»\nΣε δηλώσεις του ο Αναπληρωτής Πρόεδρος του Κινήματος Αλληλεγγύη, Πόλυς Παλλήκαρος, ανέφερε: «Έχουμε ενημερωθεί από τον Πρόεδρο της Δημοκρατίας για τις συζητήσεις που είχε με την κ. Λουτ και τον κ. Ακιντζί.\nΘεωρούμε ότι η διαμόρφωση των «όρων αναφοράς» είναι υψίστης σημασίας και πρέπει να είμαστε ιδιαίτερα προσεκτικοί». Πρόσθεσε ακόμη πως «είναι πολύ σημαντικό να μην προβούμε σε οποιαδήποτε υποχώρηση μόνο και μόνο για χάρη επανέναρξης των διαπραγματεύσεων.\nΕίναι πολύ σημαντικό επίσης να μην δεχθούμε σε καμιά περίπτωση οποιοδήποτε χρονοδιάγραμμα για τις συνομιλίες που θα αρχίσουν ξανά».\nΔεν υπάρχουν οι κατάλληλες προϋποθέσεις για να ξεκινήσει ένας νέος γύρος διαπραγματεύσεων, δήλωσε μετά τη συνεδρίαση του Εθνικού Συμβουλίου ο Πρόεδρος του ΕΛΑΜ Χρίστος Χρίστου.\n«Ο Πρόεδρος της Δημοκρατίας αλλά και ολόκληρη η πολιτική ηγεσία του τόπου θα πρέπει μετά τα τελευταία αδιέξοδα στα οποία οδηγήθηκε το κυπριακό ζήτημα να αντιληφθούν την ανάγκη να καθοριστεί ένα νέο πλαίσιο δράσης, το οποίο θα εξασφαλίζει τα συμφέροντα του κυπριακού ελληνισμού και της Κυπριακής Δημοκρατίας» είπε.\nΔεν νοείται, συνέχισε, η πολιτική ηγεσία ενός τόπου να συνεδριάζει και να ανταλλάσσει απόψεις για τη διάλυση του κράτους που υπηρετεί και τη δημιουργία ενός νέου, «το οποίο θα δικαιώνει τα τετελεσμένα της εισβολής και της κατοχής».\nTags: ΑΝΑΣΤΑΣΙΑΔΗΣΕΘΝΙΚΟ ΣΥΜΒΟΥΛΙΟΚΥΠΡΙΑΚΟΚΥΠΡΟΣ


ΣΥΧΝΕΣ ΕΡΩΤΗΣΕΙΣ | Stone Clinic - Ιατρικό Κέντρο λιθίασης Αθήνα\nΡΑΝΤΕΒΟΥ 211 40 66 727\nΛιθίαση στα παιδιά\nΕδώ θα βρείτε απαντήσεις στις συνηθέστερες ερωτήσεις και χρήσιμες πληροφορίες που αφορούν στην πάθηση της λιθίασης του ουροποιητικού συστήματος, καθώς επίσης και στην διάγνωση και θεραπεία της.\nΠΑΘΗΣΗ ΚΑΙ ΔΙΑΓΝΩΣΗ\nΥπάρχει πρόληψη για την λιθίαση?\nΗ πρόληψη είναι βασικό μέρος της αντιμετώπισης της λιθίασης. Ο στόχος είναι η αποφυγή σχηματισμού νέων λίθων και αυτό επιτυγχάνεται τόσο με γενικές οδηγίες που απευθύνονται σε όλους τους ασθενείς, όσο και με ειδικές οδηγίες ανάλογα με την σύσταση της πέτρας και τα αποτελέσματα των εξετάσεων του μεταβολικού ελέγχου.\nΓενικές οδηγίες είναι η άφθονη λήψη νερού κοντά στα 3 λίτρα την ημέρα, ο έλεγχος του σωματικού βάρους με απώλεια κιλών, η γυμναστική και γενικότερα η κίνηση και η αποφυγή ανά περίπτωση συγκεκριμένων τροφών σε μεγάλες ποσότητες (Ξηροί καρποί, σοκολάτα, τσάι, κτλ).\nΠοια είναι η ιδανική εξέταση για να γίνει η διάγνωση της λιθίασης του ουροποιητικού?\nΗ Ιδανική εξέταση που θέτει τελικά την διάγνωση της πέτρας στα νεφρά, αλλά και συμβάλει στην επιλογή του τρόπου της αντιμετώπισης, είναι η αξονική τομογραφία χωρίς την χρήση σκιαγραφικού.\nΠοιοι λίθοι είναι κληρονομικοί?\nΟι βασικοί κληρονομικοί λίθοι είναι οι λίθοι κυστίνης. Κατά την κληρονομική αυτή πάθηση δημιουργείται μια διαταραχή στην λειτουργία του εντέρου και του νεφρού που οδηγεί στην αυξημένη αποβολή κυστίνης στα ούρα που δεν διαλύεται εύκολα με αποτέλεσμα να σχηματίζονται εύκολα πέτρες.\nΚληρονομικές διαταραχές μπορεί επίσης να οδηγήσουν σε λίθους από ουρικό οξύ σε λίθους από οξαλικό οξύ και σε λίθους ασβεστίου.\nΣπάνιες περιπτώσεις κληρονομικών λίθων είναι οι λίθοι ξανθίνης και οι λίθοι διυδροξυαδενίνης.\nΗ αιματουρία είναι σύμπτωμα μόνο της λιθίασης ή πρέπει να γίνει έλεγχος και για άλλες παθήσεις?\nΗ πέτρα στα νεφρά μπορεί να προκαλέσει αιματουρία. Όμως καθώς η αιματουρία αποτελεί σύμπτωμα και καρκίνου του ουροποιητικού χρειάζεται συγκεκριμένος έλεγχος για να αποκλειστεί το ενδεχόμενο αυτό. Συνήθως χρειάζονται αιματολογικές εξετάσεις, κυστεοσκόπηση για την διερεύνηση καρκίνου της ουροδόχου κύστης και αξονική πυελογραφία για τον αποκλεισμό καρκίνου από τους ουρητήρες και το νεφρό.\nΚάνω συνέχεια πέτρα στα νεφρά, τι φταίει?\nΟι συνεχείς υποτροπές της λιθίασης μπορεί να οφείλονται σε διαφορετικούς λόγους.\nΈνας ασθενής που κάνει συνέχεια πέτρες στα νεφρά μπορεί να έχει κάποια ανατομική διαταραχή που εμποδίζει την φυσιολογική ροή των ούρων (αποφρακτικά φαινόμενα), όπως για παράδειγμα στένωση της πυελοουρητηρικής συμβολής ή διόγκωση του προστάτη.\nΟι φλεγμονώδεις λίθοι που σχηματίζονται λόγω της παρουσίας συγκεκριμένων μικροβίων στα ούρα επίσης υποτροπιάζουν συχνά.\nΟι κληρονομικοί λίθοι, όπως για παράδειγμα οι λίθοι της κυστίνης, επίσης εμφανίζουν μεγάλη πιθανότητα συχνών υποτροπών.\nΗ διατροφή επηρεάζει την Λιθίαση?\nΗ διατροφή σας επηρεάζει τον σχηματισμό μιας πέτρας στα νεφρά. Η άφθονη λήψη νερού, γύρω στα 3 λίτρα την ημέρα είναι βασικό μέτρο πρόληψης.\nΠαράλληλα ο περιορισμός της λήψης σε αυξημένες ποσότητες άλατος, ζωικής πρωτεΐνης, αναψυκτικών, αλλά και συγκεκριμένων τροφών όπως για παράδειγμα σοκολάτα, τσάι, ξηροί καρποί κτλ, θεωρούνται βασικά διατροφικά μέτρα για την πρόληψη της λιθίασης.\nΤο σωματικό βάρος και η γυμναστική επηρεάζουν τον σχηματισμό λίθων?\nΤο αυξημένο σωματικό βάρος και η περιορισμένη κίνηση θεωρούνται βασικοί λόγοι για τον σχηματισμό λίθων. Η απώλεια βάρους και η γυμναστική και γενικότερα η κίνηση συμβάλλουν δραστικά στην αποφυγή σχηματισμού νέων λίθων.\nΈχω πεταλοειδή νεφρό, κινδυνεύω να δημιουργήσω πέτρα στο νεφρό?\nΟ πεταλοειδής νεφρός λόγω της ανατομικής παραλλαγής που εμφανίζει μπορεί να οδηγήσει σε αυξημένο ποσοστό ουρολοιμώξεων και λιθίασης.\nΜετά από ένα κολικό νεφρού ποια η πιθανότητα ο λίθος να πέσει από μόνος του, από τι εξαρτάται και σε πόσες μέρες μπορεί αυτό να συμβεί?\nΗ αυτόματη αποβολή της πέτρας εξαρτάται από τη θέση της πέτρας και το μέγεθός της. Πέτρες μικρότερες από 5 χιλιοστά στο κατώτερο τριτημόριο του ουρητήρα έχουν 68% πιθανότητα αυτόματης αποβολής. Ο χρόνος αναμονής για την αυτόματη αποβολή είναι 4-6 εβδομάδες και στο διάστημα αυτό απαιτείται παρακολούθηση του ασθενή για αποφυγή σήψης και οξείας νεφρικής ανεπάρκειας.\nΠοια η πιθανότητα υποτροπής του λίθου μου?\nΜετά από ένα αρχικό επεισόδιο πέτρας στα νεφρά η πιθανότητα υποτροπής μέσα στην πενταετία είναι 35 με 50%. Για το λόγο αυτό θεωρείται εξαιρετικά σημαντική η ολοκληρωμένη αντιμετώπιση και παρακολούθηση του ασθενή από τον κολικό και την χειρουργική αντιμετώπιση μέχρι τις σαφείς και συγκεκριμένες οδηγίες για την διατροφή το σωματικό βάρος και γενικότερα τις προϋποθέσεις που πρέπει να ακολουθήσει ώστε να μειωθεί η πιθανότητα να επανεμφανιστεί η πέτρα.\nΠοια η παρακολούθηση μετά από ένα χειρουργείο λιθίασης?\nΗ παρακολούθηση είναι συγκεκριμένη και σαφής και διακρίνεται στην άμεσα μετεγχειρητική και στην μακροχρόνια. Στην άμεσα μετεγχειρητική ο ουρολόγος ελέγχει με συγκεκριμένες εξετάσεις την κατάσταση του νεφρού και το αποτέλεσμα του χειρουργείου. Παράλληλα, γίνεται χημική ανάλυση της πέτρας που έχει ληφθεί από το χειρουργείο ώστε να γίνει γνωστή η σύσταση της και σε συνεργασία με ειδικό διατροφολόγο να δοθούν συγκεκριμένες διατροφικές οδηγίες που θα συμβάλλουν στην αποφυγή υποτροπής. Σε διάστημα ενός έτους το αποτέλεσμα των διατροφικών και γενικότερων οδηγιών επανελέγχεται με εξετάσεις στο αίμα και στα ούρα.\nΤι είναι ο μεταβολικός έλεγχος?\nΟι ασθενείς μετά το πρώτο επεισόδιο πέτρας στο νεφρό διαχωρίζονται σε δυο βασικές κατηγορίες, στους χαμηλού κινδύνου για υποτροπή του λίθου και στους υψηλού κινδύνου. Όλοι οι ασθενείς μετά το πρώτο επεισόδιο πέτρας στα νεφρά υποβάλλονται σε ένα βασικό έλεγχο που περιλαμβάνει μια γενική εξέταση ούρων και ένα βασικό αιματολογικό έλεγχο, καθώς βέβαια και σε χημική ανάλυση του λίθου.\nΟι ασθενείς που θα θεωρηθούν ως υψηλού κινδύνου για υποτροπή της πέτρας υποβάλλονται σε εξειδικευμένο μεταβολικό έλεγχο που περιλαμβάνει ανάλυση ούρων 24 ώρου με στόχο την εξακρίβωση του ακριβούς αιτίου που οδηγεί στον σχηματισμό των λίθων. Με βάση τα αποτελέσματα του μεταβολικού ελέγχου οι ασθενείς αντιμετωπίζονται ανάλογα με συγκεκριμένες διατροφικές και γενικότερες οδηγίες και αν χρειαστεί με την χορήγηση φαρμακευτικής αγωγής.\nΚινδυνεύει το Νεφρό μου από ένα λίθο?\nΤο νεφρό μπορεί να κινδυνέψει από μία πέτρα. Σε περιπτώσεις που μια πέτρα προκαλέσει απόφραξη και πυρετό μαζί (εμπύρετη αποφρακτική πυελονεφρίτιδα) μπορεί να οδηγήσει σε μια εξαιρετικά επείγουσα κατάσταση σήψης που αν δεν αντιμετωπιστεί μπορεί να απειλήσει όχι μόνο το νεφρό αλλά και την ζωή του ασθενή.\nΠαράλληλα η χρόνια απόφραξη ενός νεφρού από μία πέτρα που δεν αντιμετωπίζεται μπορεί να οδηγήσει σταδιακά σε απώλεια της νεφρικής λειτουργίας και τελικά στην καταστροφή του νεφρού.\nΕπείγουσα επίσης κατάσταση είναι η απόφραξη από πέτρα του νεφρού ασθενή με ένα νεφρό καθώς στην συγκεκριμένη κατάσταση η συνολική νεφρική λειτουργία του ασθενή εξαρτάται από το μοναδικό νεφρό του και αν δεν αντιμετωπιστεί άμεσα μπορεί να οδηγήσει ακόμα και στην ανάγκη τεχνητού νεφρού.\nΤι είναι ο κοραλλοειδής λίθος?\nΟ Κοραλλοειδής λίθος είναι ένας μεγάλος λίθος που έχει καταλάβει σχεδόν όλη την μάζα του νεφρού και έχει πάρει το σχήμα του νεφρού. Οι κοραλλοειδής λίθοι μπορεί να είναι πλήρως κοραλλοειδείς ή μερικώς ανάλογα με το τι μέρος του νεφρού έχουν καταλάβει. Η αντιμετώπισή τους είναι συγκεκριμένη και γίνεται με την διαδερμική νεφρολιθοτριψία.\nΤι είναι η χημική ανάλυση λίθου?\nΟ Λίθος που, είτε θα ουρήσει ο ασθενής αυτόματα από μόνος του, είτε θα συλλεχθεί κατά την χειρουργική επέμβαση πρέπει να στέλνεται για χημική ανάλυση, όπου γίνεται γνωστή με ακρίβεια η σύσταση του.\nΓνωρίζοντας την σύσταση του λίθου δίνονται συγκεκριμένες οδηγίες στον ασθενή για την πρόληψη σχηματισμού νέων λίθων.\nΠότε πρέπει να αντιμετωπιστεί σε επείγουσα βάση η λιθίαση του ουροποιητικού?\nΜια πέτρα στο νεφρό ή στον ουρητήρα μπορεί να προκαλέσει σε ορισμένες περιπτώσεις επείγουσες καταστάσεις. Ο κολικός νεφρού που δεν υποχωρεί με την φαρμακευτική αγωγή, η συνύπαρξη πέτρας που προκαλεί απόφραξη στο νεφρό και πυρετό (σηπτική κατάσταση), και η επιδείνωση της νεφρικής λειτουργίας είναι επείγουσες καταστάσεις που πρέπει να αντιμετωπιστούν άμεσα. Επείγουσα κατάσταση στα πλαίσια της επιδείνωσης της νεφρικής λειτουργίας θεωρείται και η πέτρα που προκαλεί απόφραξη σε ασθενή με ένα νεφρό. Σε αυτές τις περιπτώσεις αντιμετωπίζεται συνήθως το επείγον πού είναι η αντιμετώπιση της απόφραξης και η ανακούφιση του νεφρού με τοποθέτηση ειδικού stent στο νεφρό και ανάλογα με την περίπτωση με την χορήγηση αντιβίωσης και πιθανόν και νοσηλείας. Σε δεύτερο χρόνο αντιμετωπίζεται οριστικά και η πέτρα στο νεφρό.\nΠοια η συντηρητική αντιμετώπιση της λιθίασης?\nΟι πέτρες ανάλογα με το μέγεθος, την θέση και την σύσταση τους μπορεί να αντιμετωπιστούν και συντηρητικά. Μικροί λίθοι 3-4 χιλιοστών που βρίσκονται σε σημείο που δεν προκαλούν συμπτώματα (απόφραξη, πόνο, πυρετό, επιδείνωση της νεφρικής λειτουργίας) μπορούν να αντιμετωπιστούν μόνο με παρακολούθηση, που βέβαια είναι αυστηρά καθορισμένη, και γενικές οδηγίες για την αποτροπή σχηματισμού νέων λίθων. Παράλληλα, αν η σύσταση της πέτρας είναι γνωστή, σε ορισμένες περιπτώσεις μπορεί να δοθεί συγκεκριμένη αγωγή για την αποφυγή σχηματισμού νέων λίθων ή ακόμα και στην διάλυση του λίθου.\nΠοιος είναι ο χρόνος νοσηλείας σε μια κλασική διαδερμική νεφρολιθοτριψία?\nΟ χρόνος νοσηλείας μιας κλασικής διαδερμικής νεφρολιθοτριψίας είναι δύο μέρες.\nΠοιος είναι ο χρόνος νοσηλείας σε μια μίνι διαδερμική νεφρολιθοτριψία?\nΟ χρόνος νοσηλείας μιας μίνι διαδερμικής νεφρολιθοτριψίας είναι μία μέρα. Ο ασθενής λαμβάνει εξιτήριο το ερχόμενο πρωινό από την επέμβαση.\nΈχει θέση στην σύγχρονη Ουρολογία το ανοιχτό χειρουργείο για την αντιμετώπιση της Λιθίασης?\nΗ ανοιχτή επέμβαση πλέον θεωρείται παρελθόν για την αντιμετώπιση της πέτρας στα νεφρά και έχει αντικατασταθεί από τις σύγχρονες ελάχιστα επεμβατικές ενδοουρολογικές τεχνικές (εύκαμπτη νεφρολιθοτριψία, διαδερμική νεφρολιθοτριψία, κυστεολιθοτριψία). Εξαιρετικά σπάνια μπορεί να χρειαστεί ανοιχτή χειρουργική αντιμετώπιση για την αντιμετώπιση ειδικών περιπτώσεων λίθων.\nΕχω στένωση της Πυελοουρητηρικής συμβολής και πέτρα στο νερό, μπορώ να αντιμετωπίσω ταυτόχρονα και τα δυο?\nΗ Στένωση της πυελοουρητηρικής συμβολής είναι ανατομική ανωμαλία που το σημείο ένωσης του νεφρού με τον ουρητήρα είναι πιο στενό από το φυσιολογικό, με αποτέλεσμα να εμποδίζεται η φυσιολογική ροή των ούρων προδιαθέτοντας σε ουρολοιμώξεις, κολικούς, πέτρες στο νεφρό και επιδείνωση της νεφρικής λειτουργίας. Ο ασθενής με στένωση της πυελοουρητηρικής συμβολής και λίθο υποβάλλεται σε χειρουργική αντιμετώπιση και των δυο παθήσεων, ώστε να αντιμετωπιστεί και η πέτρα αλλά και η στένωση που οδηγεί σε αυτήν, αλλά και που επηρεάζει την νεφρική λειτουργία.\nΜπορούν όλοι οι λίθοι να αντιμετωπιστούν με εξωσωματική λιθοτριψία?\nH εξωσωματική λιθοτριψία έχει συγκεκριμένες ενδείξεις με βάση κριτήρια όπως το μέγεθος του λίθου, η πυκνότητα και η θέση του. Η σημαντικότερη παράμετρος ειναι η πυκνότητα (σκληρότητα) της πέτρας η οποία μπορεί να καθορισθεί από εξειδικευμένους ουρολόγους με τη βοήθεια της αξονικής τομογραφίας. Θα πρέπει πάντα να θυμόμαστε πως η εξωσωματική λιθοτριψία είναι μία επεμβατική διαδικασία που ενέχει κινδύνους και επιπλοκές (απόφραξη, σήψη, αιμορραγία) και θα πρέπει να προτείνεται μόνο αν υπάρχει η ένδειξη.\nΕίμαι έγκυος και έχω λίθο μπορώ να κάνω εξωσωματική λιθοτριψία?\nΗ κύηση αποτελεί μία από τις απόλυτες αντενδείξεις για εξωσωματική λιθοτριψία. Σε περίπτωση επείγοντος περιστατικού εγκύου με κολικό νεφρού τοποθετείται ουρητηρικό stent (pigtail) για την αντιμετώπιση των συμπτωμάτων και ο λίθος αντιμετωπίζεται μετά την κύηση. Σε περίπτωση που κριθεί απολύτως αναγκαίο να αντιμετωπιστεί ο λίθος, η μέθοδος που προτιμάται είναι η ουρητηροσκοπική λιθοτριψία με χρήση laser χωρίς την χρήση ακτινοσκόπησης.\nΠοια η διαφορά της κλασικής διαδερμικής από τη μίνι διαδερμική νεφρολιθοτριψία?\nΣτην διαδερμική νεφρολιθοτριψία (τόσο στην κλασική, όσο και στην μίνι) γίνεται μια μικρή οπή στην πλάτη στο ύψος που αντιστοιχεί το νεφρό και από εκεί τελικά μέσω ειδικής θήκης εισάγεται το νεφροσκόπιο το εργαλείο που χρησιμοποιείται για να εντοπίσει την πέτρα και μέσω του οποίου περνά το Λέιζερ που σπάει την πέτρα.\nΣτην κλασική διαδερμική η διαστολή της οπής νεφρού που τοποθετείται η ειδική θήκη είναι 10 χιλιοστά, ενώ στην μίνι είναι περίπου 4,6 χιλιοστά με αποτέλεσμα ο τραυματισμός του νεφρού να είναι πολύ μικρότερος.\nΠαράλληλα στην κλασική διαδερμική ο λίθος διαλύεται με την χρήση υπερήχων, ενώ με την μίνι διαδερμική με την χρήση Λέιζερ.\nΣτην κλασική διαδερμική συνήθως η νοσηλεία είναι δύο μέρες, ενώ με την μίνι είναι μία μέρα.\nΑπό τι εξαρτάται το αν θα υποβληθώ σε εξωσωματική λιθοτριψία, σε εύκαμπτη νεφρολιθοτριψία ή σε διαδερμική νεφρολιθοτριψία για μια πέτρα στο νεφρό?\nΣε γενικές γραμμές η επιλογή της τεχνικής αντιμετώπισης μιας πέτρας στο νεφρό εξαρτάται από το μέγεθος της και την σύσταση της.\nΛίθοι ως 10 χιλιοστά νεφρό μπορούν να αντιμετωπιστούν με εξωσωματική λιθοτριψία. Λίθοι 10 με 20 χιλιοστά αντιμετωπίζονται ιδανικά με την εύκαμπτη νεφρολιθοτριψία με την χρήση Λέιζερ, ενώ για λίθους άνω των 20 χιλιοστών η ιδανική αντιμετώπιση είναι η διαδερμική νεφρολιθοτριψία. Λίθοι άνω των 20 χιλιοστών που δεν θεωρούνται τόσο σκληροί σε σύσταση (με βάση στοιχεία από την αξονική τομογραφία) μπορούν σε ορισμένες περιπτώσεις να αντιμετωπιστούν και αυτοί με την εύκαμπτη νεφρολιθοτριψία\nΠοιος είναι ο χρόνος νοσηλείας σε μια εύκαμπτη νεφρολιθοτριψία?\nΟ χρόνος νοσηλείας της εύκαμπτης νεφρολιθοτριψίας συνήθως είναι μερικές ώρες. Ο ασθενής χειρουργείται το πρωί και μπορεί να πάρει εξιτήριο το ίδιο απόγευμα. Σε ορισμένες περιπτώσεις μπορεί να χρειαστεί νοσηλεία μιας ημέρας και ο ασθενής να λάβει εξιτήριο το ερχόμενο πρωί.\nΕχω πέτρα στην ουροδόχο κύστη και μεγάλο προστάτη, πρέπει να αντιμετωπίσω ταυτόχρονα και τα δυο?\nΗ εμφάνιση της πέτρας στην ουροδόχο κύστη μπορεί να οφείλεται στην διόγκωση του προστάτη. Η αντιμετώπιση της πέτρας στην κύστη πρέπει να γίνεται με την ταυτόχρονη αντιμετώπιση των προβλημάτων της ούρησης συμβάλλοντας στην ομαλή ροή των ούρων. Η Διόγκωση του προστάτη μπορεί αντιμετωπιστεί φαρμακευτικά ή χειρουργικά.\nΑν θα αντιμετωπιστεί χειρουργικά μπορεί να γίνει, είτε ταυτόχρονα με το χειρουργείο της πέτρας, είτε μεταγενέστερα ανάλογα με την περίπτωση.\nΕιμαι μονόνεφρος (ένα νεφρό) και έχω πέτρα τι πρέπει να κάνω?\nΟ ασθενής με ένα νεφρό θέλει ειδική παρακολούθηση και αντιμετώπιση καθώς η συνολική νεφρική λειτουργία του εξαρτάται από το ένα νεφρό και είναι ζωτικής σημασίας η διαφύλαξη του.\nΑνάλογα με το μέγεθος, την θέση του λίθου και το κατά πόσο επηρεάζει την νεφρική λειτουργία η αντιμετώπιση μπορεί να είναι είτε συντηρητική, αλλά με αυστηρή συστηματική παρακολούθηση, είτε άμεσα χειρουργική.\nΕχω ένα μικρό λίθο στον κάτω πόλο του νεφρού και δεν έχω συμπτώματα πρέπει να χειρουργηθώ?\nΈνας μικρός λίθος 3 χιλιοστών στον κάτω πόλο του νεφρού που δεν προκαλεί συμπτώματα μπορεί να αντιμετωπιστεί συντηρητικά με παρακολούθηση. Είναι αναγκαίο όμως ο ασθενής να τηρεί τις οδηγίες του ουρολόγου (διατροφικές, άσκηση κτλ) και να ακολουθεί κατά γράμμα την προτεινόμενη επανεξέταση όπου ο ουρολόγος διερευνά την αύξηση ή όχι του μεγέθους και την αλλαγή ή όχι της θέσης του λίθου και έτσι αποφασίζεται η ανάγκη χειρουργικής παρέμβασης ή η συνέχιση της παρακολούθησης.\nΣτείλτε μας την ερώτηση που σας απασχολεί και ένας συνεργάτης ιατρός του κέντρου θα απαντήσει σύντομα.\nAbout Stone Clinic\nΤο Athens Stone Clinic αποτελεί το μοναδικό εξειδικευμένο κέντρο λιθίασης του ουροποιητικού συστήματος στην Ελλάδα με σύγχρονη φιλοσοφία και χειρουργική τεχνογνωσία στη διάγνωση, θεραπεία και πρόληψη των νεφρικών λίθων.\n2ας Μεραρχίας 26, Τερψιθέα, 185 35 – Πειραιάς\nΤηλ: 211 40 66 727\nGet me there...


ΦAOS SATORI: Ο μοναδικός και πραγματικός χρόνος που εχουμε ζησει…\nΟ μοναδικός και πραγματικός χρόνος που εχουμε ζησει…\nΕρευνητής είναι κάποιος που ψάχνει.\nΜια μέρα, ενας ερευνητής διαισθάνθηκε ότι έπρεπε να πάει προς την πόλη του Καμίρ. Είχε μάθει να δίνει μεγάλη σημασία στα προαισθήματά του, που πήγαζαν από ένα μέρος δικό του μεν, άγνωστο δε.\nTρόμαξε λίγο συνειδητοποιώντας ότι εκείνη η πέτρα δεν ήταν απλώς μια πέτρα ήταν μια ταφόπλακα.\nΑυτό το πανέμορφο μέρος ήταν νεκροταφείο και κάθε πέτρα ήταν ένα τάφος.Μία μία, άρχισε να διαβάζει τις πλάκες.\nΤον κοίταξε για λίγο σιωπηλός, και μετά τον ρώτησε αν ηταν εκει για κάποιον συγγενή.\n«Μπορείτε να ηρεμήσετε. Δεν υπάρχει τέτοια κατάρα . Αυτό που συμβαίνει είναι ότι εδώ έχουμε ένα παλιό έθιμο. Θα σας εξηγήσω. Όταν ένας νέος συμπληρώνει τα δεκαπέντε του χρόνια, οι γονείς του του χαρίζουν ένα τετράδιο, όπως αυτό που έχω εδώ, για να το κρεμάει στο λαιμό. Είναι παράδοση στον τόπο μας. Από τη στιγμή εκείνη κι έπειτα, κάθε φορά που\nΣτα δεξιά, αυτό που απόλαυσε. Στ' αριστερά , πόσο κράτησε η απόλαυση.\nΈστω ότι γνώρισε μια κοπέλα και την ερωτεύτηκε. Πόσο κράτησε το μεγάλο αυτό πάθος και η χαρά της γνωριμίας τους; Μια εβδομάδα; Δύο; Ένα, δυο χρονια?\nΓιατί αυτός είναι για εμάς ο μοναδικός και πραγματικός χρόνος που εχουμε ζησει…\nΦίλε, δεν ξέρω πού ανακάλυψες αυτή την ιστοριούλα, όμως είναι μία στιγμή πραγματικής αποκάλυψης και Α-λήθειας, αφού μας σπρώχνει να αρνηθούμε τη λήθη και να θυμηθούμε τις αληθινές αξίες και τη βαθιά ουσία της ζωής!\nΝαι, μόνο αυτός ο χρόνος είναι πραγματικός, μόνο τότε ζούμε...Όλο το υπόλοιπο με τις άσκοπες και επώδυνες ασχολίες, με το άγχος της επιβίωσης, με τις ανούσιες βαρετές στιγμές, με τα αρνητικά συναισθήματα και τους ψεύτικους φόβους, είναι μια πλάνη, μια απώλεια και πυκνό σκοτάδι...\nΑυτό που με σιγουριά μπορώ να πω είναι ότι εκείνο το διήμερο που πέρασα μαζί σας στο βουνό των Κενταύρων θα αθροιστεί αυξητικά στον πραγματικό χρόνο της ζωής μου!\nΜια καλημέρα, μια αγκαλιά κι ένα ακόμα μεγάλω "ευχαριστώ"...\n14/7/10, 10:42 π.μ.\nΜπορώ να σε ρωτήσω κάτι, τι συμβολίζει η εικόνα που είναι στο μπλογκ κάτω απο το "φαος σατόρι"?\n14/7/10, 1:44 μ.μ.\nπραγματικος χρονος ζωης\nοι στιγμες τις απολαυσης..της νικης\nαλλα και οι στιγμες του πονου..της ηττας...\nπιστευω πως καθε τι που ζουμε..\nομορφο η ασχημο\nειναι μια μαθητεια\nκαι οι στιγμες της μη απολαυσης\nειναι μια μαθητεια ακριβη\nπου μας βοηθα να εκτιμουμε\nεκεινες τις ουρανιες στιγμες του βιου μας..\nειναι..καθε στιγμη που μπορεις να βιωσεις με επιγνωση..\nκαθε στιγμη που μπορεις να βιωσεις\nμε ολες τις αισθησεις σου\nμου αρεσε παντως η ιστορια\nμε εκανε να σκεφτω..\nκαι καπου εδω να σου πω\nπως αν και δεν μιλησαμε πολυ\nχαρηκα που σε γνωρισα απο κοντα..\nευχομαι να εχουμε μια επομενη ευκαιρια..\n17/7/10, 1:17 π.μ.\nΤο πρώτο βήμα για την εξέλιξη και την αφυπνιση μας είναι η συνειδητοποιηση και η κατανοηση του πονου. Αν αποφεύγουμε τη συνειδητοποίηση του πόνου, δεν κάνουμε κανενα εξελικτικο βήμα. Ακομη και μέσα από αυτό που ονομάζουμε κακό μπορουμε να γνωρίσουμε το καλό. Ο Πονος είναι το κελυφος που περικλειει την κάθε κατανοηση.\nΜονο που η ιστορια της ανθρωποτητας τεινει να ταυτιστει με την ιστορια του ανθρωπινου πονου… Ε, νισαφι πια... Αυτό καταντα μαζοχισμος… Σκοπος της ζωης είναι η αναζητηση και η πραγματωση της χαρας και μονο.\nΚαι συ να εισαι και να περνας καλα εχοντας μια ομορφη ανθρωπινη εμπειρια.\nΠαντα υπαρχει μια αλλη φορα...\n20/7/10, 6:45 π.μ.\nH φωτογραφια κατω απο το φαος σατορι εχει την δικη της ιστορια, οπως θαρρω καθε φωτογραφια μου...\nΤην τραβηξα πριν αρκετα χρονια μεσα σε εναν παρατημενο νερομυλο απαραμιλλης αρχιτεκτονικης και βιομηχανικης αξιας, κτισμενο στα τελη του 18ου αιωνα. Σημερα εχει ανακαινιστει και ειναι μουσειο.\nΗ σκονη που ειχε επικαθησει πανω στα διαφορα αντικειμενα και μηχανηματα ηταν τουλαχιστον 10 εκατοστα, ολα καλυπτοταν στο μισοσκοταδο απο ενα τεραστιο πεπλο αραχνης και κει που τα χαζευα, ξαφνου απο καποια χαραμαδα μπηκε μια αχτιδα φωτος και φωτισε ενα κομματι της ξυλινης σκεπης...\n20/7/10, 7:01 π.μ.\nEτσι ακριβως ειναι Φωτη μου,\nμια πλανη, μια απωλεια, ενα πυκνο σκοταδι...\nΠολλες αγκαλιες :)\n20/7/10, 7:05 π.μ.\nΠισω απο τεραστια και σκοτεινα γκρεμισμενα δοκαρια, λαμπει ενα φωτεινο και καθαρο πορτοκαλι, ενα ακτινοβολο κιτρινο. Πισω απο τα σκοταδια, υποφωσκει η αυγη...\n20/7/10, 7:44 μ.μ.\nΟ μοναδικός και πραγματικός χρόνος που εχουμε ζησε...


Προσφορές για Στρατιωτικούς-Η Αγία Αικατερίνη\n25 Νοεμβρίου 2017 By offers4army\nΟ υμνωδός την ονομάζει «πανεύφημον νύμφην Χριστού» την Αγίαν Αικατερίναν και πολύ δικαίως γιατί η Αγία ως μόνον νυμφίον της ψυχής της είχε κάνει τον Χριστόν. Η ζωή της πραγματικά πολύαθλος κατέπληξε τους πάντας. Η σοφία και η γνώσις, όλη η επιστήμη του καιρού της είχε γίνει κτήμα της. Όλα όμως τα περιφρόνησε για την αγάπη του μοναδικού Νυμφίου, του Χριστού.\nΥπέμεινε πολλά βασανιστήρια και φυλακίσεις και απ’ όλα αυτά την εγλύτωσε θαυματουργικά ο Κύριος. Τέλος παρέδωσε την αγία ψυχή της με μαρτυρικόν διά ξίφους θάνατον, διά να πρεσβεύη από τότε για όλους, όσοι επικαλούνται την προστασία της. Ιδιαιτέρως τιμάται εις το όρος Σινά από τους μοναχούς της Μονής Σινά, γιατί θαυματουργικώς μετεφέρθη το σώμα της επί του όρους αυτού.\nΝομίζομεν ότι μεγάλην ωφέλειαν θα λάβη ο αγαπητός αναγνώστης από την ανάγνωσιν του βίου της Αγίας Αικατερίνης, γι’ αυτό και προβαίνομεν εις την έκδοσιν του φυλλαδίου αυτού με την ευχήν όπως η Μεγαλομάρτυς «αιτήται πάσι το μέγα έλεος».\nΓνωριμία με τον Ιησού Χριστό\nΗ Αγία Αικατερίνη γεννήθηκε στην Αλεξάνδρεια και μαρτύρησε κατά την εποχή των ασεβών βασιλέων Μαξιμιανού, Μαξεντίου και Μαξιμίνου (305-313). Ήταν κόρη του ηγεμόνος της Αλεξανδρείας Κώνστα (ή Κέστου) φημισμένη για το κάλλος της και τη σοφία, διότι είχε μορφωθή με τα διδάγματα της ελληνικής παιδείας και γνώριζε Όμηρο, Βιργίλιο, Αριστοτέλη, Πλάτωνα και άλλους αρχαίους συγγραφείς.\nΠολλοί πλουσιώτατοι άρχοντες της συγκλήτου την ζήτησαν σε γάμο από την μητέρα της, που ήταν κρυφή χριστιανή εξ αιτίας του διωγμού, που κίνησε ο Μαξιμιανός. Οι συγγενείς και η μητέρα της την συμβούλευαν να παντρευθή για να μην περιέλθη η βασιλεία του πατέρα της σε ξένο άνδρα, αλλά η Αικατερίνη αγαπούσε την παρθενία και απέφευγε τις προτάσεις. Η παράδοση αναφέρει το εξής περιστατικό: Όταν άρχισαν να την ενοχλούν συστηματικά τους είπε:\nΒρήτε ένα νέο να μου μοιάζη στα τέσσερα χαρίσματα που ομολογείτε, ότι ξεπερνώ τις άλλες νέες και τότε να τον κάνω σύζυγό μου, γιατί δεν καταδέχομαι να πάρω κατώτερό μου. Ερευνήστε αν υπάρχη κάποιος όμοιός μου στην ευγένεια, στον πλούτο, στη σοφία, και στην ωραιότητα. Αν του λείπη κάτι απ’ αυτά δεν είναι άξιος για μένα.\nΕγνώριζαν όλοι, ότι ήταν αδύνατο να βρεθή τέτοιος άνθρωπος και της έλεγαν, ότι ο γιος του βασιλιά της Ρώμης και άλλοι είναι ευγενείς και πλουσιώτεροι από αυτή, αλλά υστερούν στην σοφία και στην ομορφιά. Αλλά η κόρη δεν δεχόταν να πάρη «αγράμματο», όπως έλεγε.\nΗ μητέρα της είχε πνευματικό ένα άγιο άνθρωπο έξω από την πόλι. Πήρε, λοιπόν, την Αικατερίνη και πήγαν να τον συμβουλευθούν. Ο ασκητής άκουσε τα φρόνημα λόγια της και σκέφθηκε να την ελκύση στην πίστι του Χριστού. Της είπε λοιπόν: Γνωρίζω έναν θαυμάσιο άνθρωπο, που σε υπερβαίνει σ’ όλα τα χαρίσματα και σ’ άλλα αναρίθμητα. Η ωραιότητά του νικά στη λάμψη τον ήλιο, η σοφία του κυβερνά όλα τα όντα , ο πλούτος του διαμοιράζεται σ’ όλο τον κόσμο και δεν λιγοστεύει ποτέ, η ευγένειά του είναι ασύλληπτη και ακατανίκητη.\nΗ κόρη νόμισε, ότι πρόκειται για επίγειο άρχοντα και ρωτούσε αν αυτά τα χαρίσματα ήταν αληθινά. Ρώτησε λοιπόν:\nΤίνος είναι γιός;\nΑυτός δεν έχει πατέρα στη γη, αλλά γεννήθηκε υπερφυσικά από μια Υπεραγία Παρθένο, που αξιώθηκε για την αγιότητά της να μείνη αθάνατη στην ψυχή και στο σώμα.\nΕίναι δυνατό να δω αυτό το νέο, για τον οποίο διηγείσαι τόσα θαυμαστά;\nΑν κάμης ό,τι σου πω, θα αξιωθής να δης το πρόσωπό του.\nΣε βλέπω άνθρωπο γνωστικό και σεβάσμιο, πιστεύω ότι δεν μου λες ψέματα. Είμαι έτοιμη να κάνω ό,τι μου πης.\nΤότε ο ασκητής της έδωσε μιά εικόνα της Παναγίας, που κρατούσε το θείο Βρέφος και της λέει: Αυτή είναι η αειπάρθενος Μητέρα Εκείνου. Πάρε την και αφού κλείσης την πόρτα του δωματίου σου κάμε ολονύκτια προσευχή και παρακάλεσε αυτήν, που ονομάζεται Μαρία, να σου δείξη τον Υιόν της. Ελπίζω, ότι αν παρακαλέσης με πίστι, θα σε ακούση.\nΠήρε η Αικατερίνη την εικόνα και όλη τη νύκτα κλεισμένη στο θάλαμό της προσευχόταν, όπως της είπε ο γέροντας. Από τον κόπο κοιμήθηκε και βλέπει σε όραμα την Παναγία με το θείο Βρέφος. Αλλά είχε στραμμένο το πρόσωπό του προς τη Μητέρα του, έτσι η κόρη έβλεπε τα νώτα του, επιθυμώντας να δη από μπροστά πήγε προς το άλλο μέρος, αλλά ο Χριστός έστρεφε πάλι το πρόσωπό του. Τούτο έγινε τρεις φορές. Τότε άκουσε την Παναγία να λέη:\nΚύτταξε, παιδί μου, τη δούλη σου Αικατερίνη, πόσο είναι ωραία και καλή.\nΤο βρέφος αποκρίθηκε:\nΕίναι σκοτεινή και άσχημη, τόσο που δεν μπορώ να την δω καθόλου.\nΔεν είναι πάνσοφη παραπάνω από όλους τους ρήτορες, πλούσια και ευγενής;\nΜητέρα μου, είναι αμαθής και πολύ χαμηλά όσο βρίσκεται σε τέτοια κατάστασι, ώστε δεν πρέπει να με δη στο πρόσωπο.\nΣε παρακαλώ, παιδί μου, να μην περιφρονήσεις το πλάσμα σου, αλλά να την νουθετήσης κα να την οδηγήσης για να απολαύση τη δόξα σου και να δη το πρόσωπό σου, που επιθυμούν και οι Άγγελοι να βλέπουν.\nΑς πάη στο γέροντα, που της έδωσε την εικόνα και ας κάνη ό,τι θα την συμβουλεύση και τότε θα με δη.\nΤην άλλη μέρα ξεκίνησε το πρωί με λίγες γυναίκες κι έφθασε στο κελλί του γέροντα. Με δάκρυα του διηγήθηκε το όραμα και του ζήτησε τη συμβουλή του. Ο όσιος διηγήθηκε όλα τα Μυστήρια της αληθινής πίστεως, αρχίζοντας από τη δημιουργία του ανθρώπου.\nΜετά την κατήχησι η Αγία αποθέτοντας τον παλαιό άνθρωπο και φορώντας στολή θεοΰφαντη, γύρισε στα ανάκτορα. Όλη τη νύκτα πέρασε προσευχόμενη μέχρι την ώρα που κοιμήθηκε και είδε σε οπτασία την Παρθένο με το βρέφος, που κοίτταζε την Αικατερίνη, με πολύ ιλαρότητα. Στην ερώτηση της Θεομήτορος αν ήταν τώρα αρεστή η κόρη, ο Δεσπότης απάντησε:\nΤώρα έγινε ένδοξη η άσχημη και σκοτεινή, η πτωχή και χωρίς γνώσι έγινε πλούσια και πάνσοφη, η καταφρονεμένη και άσημη έγινε ευγενής και ένδοξη. Είναι στολισμένη με τέτοια χαρίσματα, ώστε επιθυμώ να τη μνηστευθώ για νύφη μου άφθορη.\nΔεν είμαι άξια, Υπερένδοξε Δέσποτα, να βλέπω τη βασιλεία σου, αλλά αξίωσέ με να συναριθμηθώ με τους δούλους σου.\nΗ Θεοτόκος τότε πήρε το δεξί χέρι της κόρης και της είπε:\nΔώσε της, παιδί μου, δακτυλίδι σαν αρραβώνα, για να την αξιώσης της βασιλείας σου.\nΤότε ο Κύριος της έδωσε ένα ωραίο δακτυλίδι λέγοντας:\nΣήμερα σε παίρνω για νύφη μου αιώνια και άφθορη. Να φυλάξης αυτή τη συμφωνία. Να μην πάρης άλλον νυμφίο στη γη.\nΑπό τη στιγμή εκείνη ελκύσθηκε η Αικατερίνη από τον Ουράνιο Νυμφίο και αιχμαλωτίσθηκε η καρδιά της από τον θείο έρωτα του Χριστού.\nΕνώπιον του βασιλέως Μαξεντίου\nΕκείνη την εποχή ο βασιλιάς έβγαλε την εξής διαταγή: «Εγώ ο βασιλιάς, προστάζω όλους, όσοι είναι υπό την εξουσία μου, να μαζευθούν στ’ ανάκτορα για να τιμήσωμε τους μεγάλους θεούς, δείχνοντας την ευγνωμοσύνη μας με θυσίες για όσες ευεργεσίες μας έκαναν. Όποιος περιφρονήσει αυτή την εντολή και τολμήσει να προσκυνήση άλλον θεό θα τιμωρηθή σκληρά».\nΜετά από αυτά τα προστάγματα συγκεντρώθηκε πλήθος κόσμου για να προσφέρη θυσία, ό,τι ο καθένας μπορούσε. Ο βασιλιάς θυσίασε εκατόν τριάντα ταύρους, ενώ οι άλλοι άρχοντες και ηγεμόνες λιγώτερους.\nΗ Αικατερίνη εστενοχωρείτο, που έβλεπε την ασέβεια των ανθρώπων, που πρόδιδαν τη ψυχή τους από φόβο. Από ζήλο θεϊκό παρακινημένη πήρε λίγους δούλους και πήγε στον ειδωλολατρικό ναό, όπου θυσίαζαν. Στάθηκε στην πόρτα ελκύοντας τα βλέμματα όλων. Ειδοποίησε εν συνεχεία τον βασιλιά, ότι έχει να του πη κάτι σπουδαίο για μια υπόθεσι. Ο βασιλιάς πρόσταξε να πλησιάση. Η Αικατερίνη υποκλίθηκε και με παρρησία είπε:\nΈπρεπε, βασιλιά, πρώτα συ να γνωρίσης την πλάνη, που έχετε λατρεύοντας σαν θεούς τα είδωλα. Είναι ντροπή και μεγάλη ανοησία να προσκυνάτε φθαρτά και αναίσθητα δημιουργήματα. Δεν πιστεύετε τουλάχιστον τον σοφό Διόδωρο, που λέγει, ότι οι θεοί αυτοί ήταν άνθρωποι με πάθη και ελαττώματα, αλλά επειδή μερικές φορές έδειξαν ανδρεία, ωνομάσθηκαν αθάνατοι. Αργότερα οι άνθρωποι νομίζοντας ότι είναι πράγματι θεοί τους προσκυνούσαν και τους τιμούσαν. Ακόμη και ο Πλούταρχος κατηγορεί και περιφρονεί όσους σέβονται τέτοια αγάλματα. Πρέπει να υπακούσης, βασιλιά, σ΄ αυτούς τους διδασκάλους και να μην γίνης αιτία να χαθούν τόσες ψυχές. Ένας είναι ο Θεός, Αΐδιος και Αθάνατος, που για την σωτηρία μας έγινε άνθρωπος. Αυτός ο Παντοδύναμος Θεός δεν έχει ανάγκη από τέτοιες θυσίες, αλλά μόνο προστάζει να τηρούμε τις εντολές του.\nΟ βασιλιάς θύμωσε στο άκουσμα των συνετών λόγων της Αικατερίνης, αλλά μη μπορώντας να εναντιωθή αποκρίθηκε:\nΆφησε να τελειώσουμε τη θυσία και τότε θα ακούσουμε τα λόγια σου.\nΌταν τελείωσε την ανόητη πανήγυρι και τελετή, πρόσταξε να φέρουν την Αγία στ’ ανάκτορα και της είπε:\nΠες μας ποια είσαι και τι σημαίνουν τα λόγια, που προηγουμένως έλεγες;\nΕίμαι κόρη του ηγεμόνα Κώνστα. Ονομάζομαι Αικατερίνη και έχω σπουδάσει Ρητορική, Φιλοσοφία, Γεωμετρία και τις άλλες επιστήμες. Αλλά όλα αυτά τα περιφρόνησα και ήλθα να γίνω νύφη του Δεσπότη Χριστού, που λέγει με το στόμα του προφήτου: «Απολώ την σοφία των σοφών και την σύνεσιν των συνετών αθετήσω».\nΟ βασιλιάς θαύμασε την σοφία, την ευστροφία και την ωραιότητα της παρθένου κι ενόμισε ότι δεν ήτο γεννημένη στη γη από θνητούς, αλλά ότι ήταν θεότης απ’ εκείνες, που σεβόταν ο ίδιος και λάτρευε. Επειδή ο βασιλιάς φανέρωσε αυτή τη γνώμη του, η Αικατερίνη του είπε:\nΒέβαια, αληθινά είπες αυτά, βασιλιά, διότι ονομάζεις θεούς τους δαίμονες, που σας δείχνουν διάφορα φαντάσματα και σας παρακινούν σε ασέλγειες και σ’ άλλες άτοπες επιθυμίες. Εγώ είμαι απ’ τη γη και μ’ έπλασε ο Θεός με τέτοια μορφή και με τίμησε με το κατ’ εικόνα και καθ’ ομοίωσι» και γι’ αυτό πρέπει να θαυμάζεται η σοφία του Πλάστη, επειδή από ευτελή ύλη κατώρθωσε να δώση τόση ομορφιά.\nΜη λέγης κακό για τους θεούς, που έχουν δόξα αθάνατη, είπε πειραγμένος ο βασιλιάς.\nΑν θελήσης να αποτινάξης το σκοτάδι της απάτης θα γνωρίσης την ευτέλια των θεών σου και θα καταλάβης τον αληθινό Θεό. Και μόνο το όνομα του Θεού ή και ο Σταυρός του τυπούμενος στον αέρα αφανίζει τους θεούς σου, κι αν θέλης μπορώ να στο αποδείξω.\nΟ βασιλιάς φοβήθηκε μήπως τον νικήση με αποδείξεις και ντροπιασθή και της είπε:\nΕίναι άπρεπο να συζητά ο βασιλιάς με γυναίκες. Θα μαζέψω τους σοφούς ρήτορές μου και τότε θα καταλάβης την αδυναμία των λόγων σου και θα πιστέψης αυτά που λέω εγώ.\nΣυνομιλία με τους ρήτορες. Μαρτύριον των ρητόρων\nΜετά απ’ αυτή τη συνομιλία ο βασιλιάς με επιστολές κάλεσε όλους τους σοφούς και ρήτορες. Το περιεχόμενο των επιστολών ήταν περίπου έτσι:\n«Εγώ ο βασιλιάς χαιρετώ όλους τους σοφούς και τους ρήτορες των Ελλήνων και σας παρακαλώ να έλθετε εδώ γρήγορα, για να αποστομώσετε μια γυναίκα σοφή, με τη βοήθεια του σοφώτατου θεού Ερμή. Αυτή η γυναίκα χλευάζει τους θεούς μας, ονομάζει τις πράξεις τους μύθους και φλυαρίες. Αν την νικήσετε, θα αξιωθήτε πολλών τιμών».\nΣυγκεντρώθηκαν, λοιπόν, εκατόν πενήντα σοφοί, οξείς στο νου και ικανώτατοι στην ομιλία. Τους είπε λοιπόν ο βασιλιάς.\nΕτοιμασθήτε με επιμέλεια ν’ αγωνισθήτε καλά και μην αμελήσετε, νομίζοντας ότι είναι εύκολο το έργο σας, επειδή έχετε να αντιμετωπίσετε μια γυναίκα. Αλλά ετοιμασθήτε σαν να έχετε ανταγωνιστή σοφώτατον ρήτορα. Δείξτε την σοφίαν σας, που νομίζω ότι υπερβαίνει τη σοφία και αυτού του Πλάτωνος.\nΣ’ αυτά τα λόγια απάντησε κάποιος απ’ τους ρήτορες που ξεχώριζε:\nΈστω κι αν είναι η φρονιμώτερη γυναίκα και η σοφώτερη δεν θα μπορέση να συζητήση μαζί μας. Πρόσταξέ την, λοιπόν, να έλθη.\nΓεμάτος χαρά ο βασιλιάς, ελπίζοντας ότι θα νικήση την πλήρη χάριτος φιλοσοφία διατάζει να φέρουν την κόρη στο θέατρο, όπου είχε συγκεντρωθή πλήθος κόσμου. Πριν φθάσουν οι απεσταλμένοι στην Αγία ήλθε ο Αρχάγγελος Γαβριήλ και της λέγει:\nΜη ταράζεσαι, κόρη. Ο Κύριος θα προσθέση σοφία στην σοφία σου, για να νικήσης τους ρήτορες και όχι μόνο αυτοί, αλλά και πολλοί άλλοι θα πιστέψουν και θα αξιωθήτε όλοι να λάβετε το στεφάνι του μαρτυρίου.\nΌταν παρουσιάσθηκε εμπρός στους σοφούς η παρθένος, ο υπερήφανος ρήτορας, που είχε διαβεβαιώσει τον βασιλιά για την νίκη, της είπε:\nΣυ είσαι εκείνη, που βλασφημεί τους θεούς μας τόσο αναίσχυντα;\nΕγώ είμαι. Δεν βλασφημώ όμως αναίσχυντα, όπως είπες, αλλά ήπια και με φιλαλήθεια μιλώ για τους ψεύτικους θεούς σας.\nΕνώ οι μεγάλοι ποιητές τους ονομάζουν υψηλούς, συ, που γνώρισες την σοφία τους, τολμάς να μιλάς με τόση θρασύτητα;\nΤην φοβία μου την έχω δώρο από τον Θεό, που είναι η Σοφία και η Ζωή. Εκείνος, που σέβεται και τηρεί τις θείες εντολές είναι πράγματι φιλόσοφος. Τα έργα των θεών σας και οι διηγήσεις γι’ αυτούς είναι γεμάτες απάτη. Πες μου ποιος από τους μεγάλους ποιητές τους ονόμασε θεούς!…\nΠρώτος ο Όμηρος και ο Ορφέας και όλοι οι άλλοι. Μην απατάσαι, λοιπόν, συ η σοφή να προσκυνάς τον Εσταυρωμένο, που κανένας ποιητής δεν τον ωνόμασε Θεό.\nΜα ο ίδιος ο Όμηρος λέγει για τον Δία, ότι είναι απατεώνας, πανούργος και ψεύτης και ότι ήθελαν να τον δέσουν η Ήρα, ο Ποσειδών κι η Αθηνά, αν δεν πρόφθαινε να κρυφθή. Και οι άλλοι αναφέρουν τέτοια υβριστικά για τους Θεούς. Είπες, ότι τον Εσταυρωμένο δεν τον αναφέρει κανένας παλαιός σοφός, και γι’ αυτό να μην ασχολούμεθα μ’ αυτόν, που είναι ο αληθινός Θεός, Δημιουργός πάσης κτίσεως και όλου του ανθρώπινου γένους. Θυμίσου τι λέγει για τη σάρκωσί του και τη σωτήρια Σταύρωσί Του η Σίβυλλα και ο Απόλλων. Αυτός ο Θεός έγινε άνθρωπος, περπάτησε στη γη, δίδαξε, εθαυματούργησε. Έπειτα καταδέχτηκε και τον θάνατον για να λύση την πρώτη καταδίκη και να ανοίξη τις πύλες του Παραδείσου. Μετά το μαρτύριό Του πέθανε και αναστήθηκε. Όταν ανέβηκε στους Ουρανούς έστειλε στον κόσμο τους Μαθητές φωτισμένους απ’ το Άγιο Πνεύμα, για να λυτρώσουν τις ψυχές από την πλάνη της απιστίας. Αυτά πρέπει και συ να τα πιστέψης και να γνωρίσης τον αληθινό Θεό και να γίνης δούλος Του, αν θέλης το συμφέρον σου. Ο ίδιος ο Χριστός λέγει καλώντας όλους: «Δεύτε προς με πάντες οι κοπιώντες και πεφορτισμένοι, καγώ αναπαύσω υμάς»…\nΜε τέτοια λόγια γεμάτα σοφία κατέπληξε η πάνσοφη τον φιλόσοφο, που έμεινε άφωνος. Ο βασιλιάς βλέποντας την ήττα του σοφού διέταξε τους άλλους να συζητήσουν με την χριστιανή. Εκείνοι όμως δήλωσαν:\nΔεν μπορούμε ν’ αντισταθούμε στην αλήθεια, τώρα μάλιστα, που βλέπομε ότι ο καλύτερος ρήτορας νικήθηκε.\nΤότε ο βασιλιάς θύμωσε και πρόσταξε να τους κάψουν στο μέσον της πόλεως. Εκείνοι έπεσαν στα πόδια της Αγίας παρακαλώντας να τους συγχωρήση ο Θεός για όσα από άγνοια έκαμαν, γιατί τώρα πιστεύουν στην αληθινή πίστι και επιθυμούν να βαπτιστούν και να πάρουν την δωρεάν του Αγίου Πνεύματος. Η Αγία λοιπόν τους είπε:\nΕίσθε τώρα ευτυχείς και καλότυχοι, γιατί αφήσατε το σκοτάδι και ακολουθήσατε το φως της αλήθειας. Η φωτιά, που σας απειλεί ο ασεβής βασιλιάς, θα γίνη για σας Βάπτισμα, που θα σας καθαρίση από κάθε ακαθαρσία της ψυχής και του σώματος.\nΈτσι τους παρακίνησε όλους και τους σφράγισε με το σημείο του Σταυρού στέλνοντάς τους στο μαρτύριο.\nΤους έρριξαν οι στρατιώτες στη φωτιά στις 17 Νοεμβρίου. Το βράδυ της ίδιας ημέρας πήγαν μερικοί ευσεβείς να συνάξουν τα λείψανα και τα βρήκαν όλα σώα και ακέραια χωρίς να τα έχη βλάψει η φωτιά.\nΒασανιστήρια και φυλάκισις της Αγίας\nΟ βασιλιάς από την πλευρά του είχε συγκεντρώσει όλη του την φροντίδα στην Αγία. Επειδή δεν μπορούσε να την νικήση με συλλογισμούς φιλοσοφίας, προσπαθούσε να επιτύχη το σκοπό του με κολακείες και πανουργίες λέγοντας:\nΥπάκουσε σε μένα, που σε συμβουλεύω σαν φιλόστοργος πατέρας να προσκυνήσης τους μεγάλους θεούς και ιδιαίτερα τον Ερμή, που σε στόλισε με της φιλοσοφίας τα χαρίσματα και θα σου δώσω το μισό της εξουσίας μου και θα κατοικής μαζί μου στ’ ανάκτορα.\nΒγάλε το προσωπείο, βασιλιά, και μην υποκρίνεσαι, απάντησε η Αγία. Εγώ είμαι χριστιανή και θα γίνω νύφη Χριστού, που τον έχω μοναδικό Νυμφίο και σύμβουλο, στολισμό της παρθενίας μου και ποθώ το μαρτύριο περισσότερο από κάθε βασιλικό ένδυμα και στεφάνι.\nΜη μ’ αναγκάσης να βρίσω την αξία σου χωρίς να το θέλω, είπε πάλι ο βασιλιάς.\nΚάνε ό,τι θέλεις, γιατί με την πρόσκαιρη αυτή ατιμία θα γίνης αφορμή να δοξασθώ με δόξα αθάνατη και να πιστέψη πλήθος κόσμου στον Χριστό μου ακόμη και μέσα από το παλάτι σου.\nΩργίσθηκε ο βασιλιάς ύστερα απ’ αυτήν την απάντησι και διέταξε να την κτυπήσουν με νεύρα βοδιών. Κτυπούσαν, λοιπόν, την Μάρτυρα επί δύο ώρες δυνατά στην κοιλιά και στην ράχη, μέχρις ότου ξέσκισαν το παρθενικό της σώμα. Η Αγία στεκόταν με τόση ανδρεία και γενναιότητα, ώστε εθαύμαζαν όσοι την έβλεπαν. Το βράδυ δόθηκε διαταγή να την φυλακίσουν και να μην της δώσουν φαγητό και νερό για δώδεκα μέρες, μέχρι να βγη η απόφασι με ποιο τρόπο θα θανατωθή.\nΕπιστροφή εις την πίστιν της βασιλίσσης και του Πορφυρίωνος\nΗ Φαυστίνα, σύζυγος του βασιλιά, είχε πόθο να γνωρίση την Αγία, που την είχε αγαπήσει ακούγοντας τις αρετές και τα ανδραγαθήματά της. Βρήκε, λοιπόν, την ευκαιρία, όταν έλειπε ο σύζυγός της από την πόλι. Κάλεσε την στρατοπεδάρχη Πορφυρίωνα, άνθρωπο άξιο και έμπιστο, και του είπε:\nΤην περασμένη νύκτα είδα σ’ όραμα την Αικατερίνη καθισμένη μεταξύ πολλών παρθένων. Όταν με είδε με κάθισε κοντά της και μου έβαλε στο κεφάλι χρυσό στεφάνι λέγοντας: «Ο Δεσπότης Χριστός σου στέλλει αυτό το στεφάνι». Σε παρακαλώ, λοιπόν, Πορφυρίωνα, να βρης ένα τρόπο να συναντήσω απόψε την κόρη αυτή.\nΘα εκπληρώσω την επιθυμία σου, δέσποινα, απάντησε ο Πορφυρίων.\nΌταν νύκτωσε λοιπόν πήρε διακόσιους στρατιώτες και πήγαν στη φυλακή με τη βασίλισσα. Έδωσαν χρήματα στον δεσμοφύλακα κι’ εκείνος τους άνοιξε την πόρτα της φυλακής. Η Αυγούστα έπεσε με δάκρυα στα πόδια της Μάρτυρος λέγοντας:\nΤώρα είμαι καλότυχη και ευτυχισμένη, είπε η βασίλισσα, γιατί σε γνώρισα. Ποθούσα να δω το βασιλικό σου πρόσωπο και διψούσα ν’ ακούσω τα μελίρρυτα λόγια σου. Τώρα κι αν στερηθώ τη ζωή και την βασιλεία μου δεν θα λυπηθώ καθόλου. Είσαι ζηλευτή συ, που προσκολλήθηκες σε τέτοιο Δεσπότη, που σου χαρίζει τόσες δωρεές και χαρίσματα.\nΚι εσύ είσαι ευτυχισμένη, βασίλισσά μου, γιατί βλέπω, το στεφάνι που σου βάζουν στο κεφάλι οι Άγιοι Άγγελοι. Μετά τρεις μέρες θα το πάρης, αφού υπομείνης μαρτύριο. Τότε θα πας κοντά στον Αληθινό Βασιλέα, για να βασιλεύσης αιώνια.\nΦοβάμαι τα βασανιστήρια και τον σύζυγό μου, γιατί είναι πολύ σκληρός κι απάνθρωπος.\nΈχε θάρρος. Στην καρδιά σου θα βρίσκεται ο Χριστός, που θα σε δυναμώνη στη δύσκολη ώρα του μαρτυρίου. Πολύ λίγο θα πονέση το σώμα σου εδώ, για να αναπαύεται εκεί αιώνια.\nΕνώ οι δυο γυναίκες έλεγαν αυτά, ρώτησε ο Πορφυρίων την Αγία:\nΤι χαρίζει ο Χριστός σ’ όσους πιστεύουν; Θέλω κι εγώ να τον γνωρίσω και να γίνω οπαδός του.\nΔεν διάβασες ποτέ καμμιά γραφή των χριστιανών; Ούτε έχεις ακούσει τίποτε γι’ αυτά;\nΑπό παιδί βρίσκομαι στους πολέμους και μόνο μ’ αυτούς ασχολούμαι. Δεν έχω φροντίσει γι’ άλλα πράγματα.\nΔεν μπορεί η γλώσσα να διηγηθή τα αγαθά, που ο Θεός ετοιμάζει για όσους Τον αγαπούν και τηρούν τις εντολές Του.\nΤότε η χάρις γέμισε τη καρδιά του Πορφυρίωνα. Πίστεψε μ’ όλη του την καρδιά στον Χριστό μαζί με τους διακόσιους στρατιώτες του και αφού πήραν όλοι δύναμι από την Μάρτυρα έφυγαν.\nΤροφή από τον Θεόν. Νέα βασανιστήρια\nΟ φιλάνθρωπος Χριστός δεν άφησε μόνη την Αγία. Σαν φιλόστοργος πατέρας έστελνε τροφή μ’ ένα περιστέρι και την δυνάμωνε λέγοντάς της: «Μη δειλιάσης, κόρη, γιατί εγώ είμαι μαζί σου. Θα μείνης ανέγγιχτη από τα μαρτύρια και με την υπομονή σου θα επιστρέψης πολλούς στην ορθή πίστι και θα αξιωθής πολλών αφθάρτων τιμών».\nΤην άλλη μέρα ο βασιλιάς πρόσταξε να φέρουν την Μάρτυρα μπροστά του. Μόλις την είδε απόρησε, γιατί ενώ περίμενε να την δη αδυνατισμένη κα καταβεβλημένη, την είδε να λάμπη από ομορφιά και χάρι. Σκέφθηκε, ότι ίσως κάποιος φύλακας να την έτρεφε κρυφά και σχεδίαζε να τιμωρήση τους φύλακες. Η Αγία όμως για να μην τιμωρηθούν ανεύθυνοι άνθρωποι, ωμολόγησε την αλήθεια:\nΚανένας άνθρωπος, βασιλιά, δεν μου έδωσε τροφή, αλλά με έτρεφε ο Δεσπότης Χριστός, που φροντίζει για τους δούλους του.\nΟ βασιλιάς προσπάθησε για τελευταία φορά να την μεταπείση με κολακείες:\nΣε σένα, ηλιόμορφη κόρη, αξίζει το βασίλειο, σε σένα, που υπερβαίνεις κι’ αυτή την Αφροδίτη στην ομορφιά. Έλα, λοιπόν, να θυσιάσης στους θεούς και να γίνης βασίλισσά μου. Μη θελήσης, σε παρακαλώ, να χαθή τέτοια ομορφιά με βασανιστήρια.\nΕγώ είμαι γη και πηλός και κάθε ομορφιά μαραίνεται σαν άνθος και σαν όνειρο χάνεται ή από αρρώστια ή από τα γηρατειά ή από τον θάνατο. Λοιπόν, μη νοιάζεσαι για την ομορφιά μου.\nΕνώ συνομιλούσε η Αγία με τον βασιλιά, κάποιος έπαρχος, Χουρσασαδέν ονομαζόμενος, θέλοντας να δείξη στο βασιλιά αγάπη κι εύνοια, είπε:\nΕγώ, βασιλιά, ξέρω μια μηχανή, που μ’ αυτήν θα νικήσης την κόρη ή θα θανατωθή με πόνους. Διάταξε να κάμουν τέσσερους ξύλινους τροχούς. Γύρω σ’ αυτούς να καρφώσουν ξυράφια κι άλλα σίδερα κοφτερά. Οι δυο να γυρίζουν αριστερά κι οι άλλοι δυο δεξιά. Στη μέση τους θα βάλουν δεμένη αυτήν και έτσι γυρίζοντας οι τροχοί θα κατασχίσουν τις σάρκες της.\nΤο σχέδιο άρεσε στο βασιλιά κι έδωσε διαταγή να κατασκευασθή το μηχάνημα. Σε τρεις μέρες κατασκευάσθηκε ο τροχός και για να φοβίσουν την Αγία έκαναν επίδειξι γυρίζοντας γρήγορα τους τροχούς. Ο βασιλιάς απευθύνθηκε στην Αικατερίνη λέγοντας:\nΒλέπεις; Σ’ αυτό το μηχάνημα θα δοκιμάσης τον θάνατο, αν δεν προσκυνήσης τους θεούς.\nΣου είπα πολλές φορές την απόφασί μου. Μη χάνης καιρό. Κάμε ό,τι θέλεις, του είπε με θάρρος η Αικατερίνη.\nΎστερα από τη σταθερή απόφασί της την έρριξαν στους τροχούς δεμένη, αλλά η θεία χάρις βοήθησε την Αγία, που βρέθηκε λυμένη και αβλαβής, με τη βοήθεια ενός Αγγέλου. Όταν οι παριστάμενοι είδαν το παράδοξο θέαμα φώναξαν: «Μέγας ο Θεός των Χριστιανών».\nΜαρτύριον της βασιλίσσης.\nΟ βασιλιάς σκοτισμένος από το θυμό του έκανε σαν τρελλός και απειλούσε ότι θα της επιβάλη νεώτερη τιμωρία. Όταν πληροφορήθηκε τα γεγονότα η βασίλισσα βγήκε από τα ιδιαίτερα διαμερίσματά της και ελέγχοντας τον σύζυγό της είπε με παρρησία:\nΣτ’ αλήθεια είσαι μωρός κι ανόητος να πολεμάς τον ζωντανό Θεό και να βασανίζης άδικα την δούλη Του.\nΣτο άσκουσμα αυτών των λόγων ο βασιλιάς έγινε αγριώτερος και από τα θηρία. Άφησε λοιπόν την Αικατερίνη και στράφηκε κατά της συζύγου του. Διέταξε να της κόψουν τους μαστούς. Η Φαυστίνα αντιμετωπίζει με χαρά τα βασανιστήρια. Προσεύχεται να της δώση ο Θεός δύναμι και βοήθεια. Η θηριωδία του συζύγου της φθάνει στο αποκορύφωμα. Διατάζει να της κόψουν το κεφάλι. Η βασίλισσα δέχθηκε με αγαλλίασι την απόφασι λέγοντας στην Αγία:\nΔούλη του αληθινού Θεού, κάνε προσευχή για μένα.\nΠήγαινε να βασιλεύσης με τον Χριστόν αιώνια, της αποκρίθηκε η Αγία.\nΗ μακάρια Φαυστίνα μαρτύρησε στις 23 Νοεμβρίου. Τη νύκτα ο Πορφυρίων με τους συντρόφους του κρυφά έθαψε το λείψανό της.\nΜαρτύριον του Πορφυρίωνος και των πιστευσάντων στρατιωτών\nΤο άλλο πρωί επειδή ήθελε να τιμωρήση ο βασιλιάς μερικούς σαν υπεύθυνους, παρουσιάσθηκε ο Πορφυρίων με τους λοιπούς στο κριτήριο και είπε:\nΚαι εμείς είμαστε Χριστιανοί, στρατιώτες του Μεγάλου Θεού.\nΟ βασιλιάς αναστέναξε από λύπη και φώναξε.\nΧάθηκα, γιατί έχασα τον θαυμαστό Πορφυρίωνα. Και σεις στρατιώτες μου, τι πάθατε και περιφρονήσατε τους θεούς των πατέρων μας; Τι σας έκαναν;\nΟ Πορφυρίων λοιπόν είπε στον τύραννο:\nΓιατί αφήνεις το κεφάλι και ρωτάς τα πόδια; Με μένα να μιλήσης.\nΣυ είσαι η αιτία της καταστροφής τους. Διατάζει λοιπόν να τους αποκεφαλίσουν. Ήταν 24 Νοεμβρίου.\nΜαρτυρικόν τέλος της Αγίας\nΤην επομένη έφεραν την Αικατερίνη στο κριτήριο. Της λέει ο βασιλιάς:\nΠολλή θλίψι και ζημιά μου έδωσες, συ πλάνησες την γυναίκα μου και τον ανδρείο μου στρατηλάτη, που ήταν η δύναμη του στρατού μου. Πρέπει να σε θανατώσω αλύπητα. Αλλά σε συγχωρώ, γιατί λυπάμαι να χαθή μια κόρη σοφή και όμορφη, όπως συ. Θυσίασε στους θεούς και θα σε κάνω μόνιμη βασίλισσα.\nΆδικα όμως προσπάθησε να της αλλάξη τη γνώμη. Απελπίσθηκε λοιπόν κι’ έδωσε εντολή να την αποκεφαλίσουν. Οι στρατιώτες πήραν την Αγία και πήγαν στον τόπο της καταδίκης. Ακολουθούσε πολύς λαός πίσω, άνδρες και γυναίκες, που έκλαιγαν πικρά για την κόρη, την ωραία, την πάνσοφη, την Αγία, που επρόκειτο να χαθή.\nΕκείνη όμως τους παρηγορούσε λέγοντάς τους:\nΑφήστε τον ανώφελο θρήνο και χαρήτε, γιατί εγώ βλέπω τον Νυμφίον μου Ιησού Χριστόν, τον πλάστη και Σωτήρα μου, που με προσκαλεί στα άρρητα κάλλη του Παραδείσου, να βασιλεύσω μαζί Του αιώνια.\nΌταν έφθασαν στον τόπο του μαρτυρίου της έκαμε την προσευχή της λέγοντας:\n«Κύριε Ιησού Χριστέ, σ’ ευχαριστώ, γιατί μου έδωσες υπομονή και ωδήγησες τα βήματά μου. Συγχώρησε , Κύριε, τα σφάλματά μου και κράτησε αθέατο το σώμα μου από εκείνους, που θα το ζητούν. Φύλαξέ το σώο και ακέραιο, όπου ορίσης συ ο Βασιλεύς μου. Δώσε τα προς το συμφέρον αιτήματα σ’ όσους Σε επικαλούνται. Αμήν».\nΤότε ο δήμιος έκοψε με το ξίφος την τίμια κεφαλή της στις 25 Νοεμβρίου του 307. Το τίμιο λείψανό της Άγιοι Άγγελοι το μετέφεραν στο όρος Σινά, όπου και ιδιαίτερα τιμούν την Αγία.\nΑυτός είναι ο βίος της πάνσοφης Αικατερίνης και το μαρτύριό της. Αγάπησε τον Κύριο τόσο ώστε θυσίασε τα πάντα για την δόξα Του. Η μνήμη της εορτάζεται την ημέρα του μαρτυρίου της, στις 25 Νοεμβρίου.\nΠΗΓΗ: Πατήστε εδώ\nCategories: Εορτές και Άγιοι\nTagged: ΑΓΙΑ ΑΙΚΑΤΕΡΙΝΗ\nΠροστεθείτε στους 12.939 εγγεγραμμένους.\n353.959 άτομα μας επισκέφθηκαν


Φεβ 2015 | ediva.gr\nMonthly archives:Φεβ 2015\nΘέλεις σε κάθε σου έξοδο το βλέμμα σου να μαγνητίζει τους πάντες; Δες στο ediva.gr τα πιο χρήσιμα tips μακιγιάζ με την μάσκαρα, τα οποία θα ...\nΤα μπαλόνια είναι ένα πολύ χρήσιμο και οικονομικό εργαλείο σε πολλές και συνήθως γρήγορες χειροποίητες κατασκευές. Εκμεταλλεύσου την εποχ...\n5 Tips καθαριότητας με λεμόνι για την κουζίνα!\nΤο λεμόνι εκτός από τα θετικά αποτελέσματα που έχει στο σώμα μας, είναι πολύ δραστικό και όσον αφορά τις δουλειές του σπιτιού. Υπάρχουν α...\nΑυτή είναι η κατάλληλη στιγμή να ξεκινήσεις να κάνεις τις προσπάθειες σου, ώστε να αποκτήσεις το ιδανικό σώμα για το καλοκαίρι. Πως μπορείς ...


My market Αγρίνιο, Μάνου Κατράκη & Έλλης Λαμπέτη & Γεωργίου Σεφέρη - προσφορές και ωράριο | Promotheus\nΤο υποκατάστημα του My market είναι ένα από τα καταστήματα 224 στην Ελλάδα. Στην Αγρίνιο της πόλης σας, υπάρχουν συνολικά 3 καταστήματα που λειτουργούν από τον αγαπημένο σας έμπορο λιανικής My market. Επί του παρόντος, διαθέτουμε 3 φυλλάδια με απίθανες εκπτώσεις και ακαταμάχητες προσφορές για το κατάστημα στη διεύθυνση My market Αγρίνιο - Μάνου Κατράκη & Έλλης Λαμπέτη & Γεωργίου Σεφέρη. Μην περιμένετε άλλο, ανακαλύψτε το εβδομαδιαίο φυλλάδιο που ταιριάζει στο κατάστημά σας και επωφεληθείτε από τις εκπληκτικές προσφορές. Θα δείτε επίσης τις ώρες λειτουργίας του My market Αγρίνιο - Μάνου Κατράκη & Έλλης Λαμπέτη & Γεωργίου Σεφέρη σε αυτόν τον ιστότοπο. Εάν βιαστείτε, σίγουρα θα καταφέρετε να αποκτήσετε μερικά από τα 115 προϊόντα που είναι τώρα σε προσφορά. Μη χάσετε την ευκαιρία να εξοικονομήσετε χρήματα στα παρακάτω προϊόντα: face mask, παπάγια, πορτοφόλι, γάλα αμυγδάλου, στηθος κοτοπουλου, φιλέτο στήθος κοτόπουλου, fa men, αντσούγιες, trolls, reebok αλλά και σε πολλά είδη που αγοράζετε τακτικά.\nΚατάστημα Αγρίνιο, Μάνου Κατράκη & Έλλης Λαμπέτη & Γεωργίου Σεφέρη\nΜάνου Κατράκη & Έλλης Λαμπέτη & Γεωργίου Σεφέρη Αγρίνιο 301 31


“Καλό σου ταξίδι Κυρία Αθηνά”, επικήδειος από το Δημήτρη Φρεζούλη | Chios News\nΑρχική Πολιτισμός “Καλό σου ταξίδι Κυρία Αθηνά”, επικήδειος από το Δημήτρη Φρεζούλη\n“Καλό σου ταξίδι Κυρία Αθηνά”, επικήδειος από το Δημήτρη Φρεζούλη\nΚατάμεστη ήταν η εκκλησία του Αγίου Ευστρατίου Θυμιανών την Πέμπτη το απόγευμα, 21 Ιουλίου, όπου τελέστηκε η νεκρώσιμη ακολουθία για την αείμνηστη συγγραφέα και δημοσιογράφο Αθηνά Ντάλλας- Ντάμης.\nΘυμιανούσης ο Δημήτρης Φρεζούλης, εκ μέρους και της δημοσιογραφικής οικογένειας του νησιού, αποχαιρέτισε με τα παρακάτω λόγια την “Κυρία Αθηνά”…:\n“Αγαπητή μας κυρία Αθηνά…\nΞέρω ότι είναι αδόκιμος ο τίτλος, όμως έχω την αίσθηση ότι όλοι έτσι θα σε θυμόμαστε…\nΣαν μια μεγάλη, αξιοπρεπή, και πάνω απ’ όλα, σοβαρή κυρία που ήσουν πραγματικά σε όλη τη ζωή σου. Μεγάλη και δύσκολη είναι για όλους εμάς αυτή η ώρα του αποχαιρετισμού.\nΤου τελευταίου αντίο.\nΔεν είναι στις προθέσεις μου να φορτίσω συγκινησιακά κι άλλο την ατμόσφαιρα που έτσι κι αλλιώς είναι βαριά. Θέλω όμως, αυτή την ύστατη στιγμή, να σου απευθύνω ένα ευχαριστώ, εκφράζοντας πιστεύω και τους υπόλοιπους χωριανούς μας που γέμισαν τον Αη Στράτη. Ενα ευχαριστώ από τα βάθη της καρδιάς μας. Για την αγάπη και τη στοργή που μας περιέβαλες. Για την καλοσύνη σου. Για την ανθρωπιά σου, την αλληλεγγύη σου, τον αλτρουϊσμό σου, για την ευγένειά σου, για την κρυφή και φανερή προσφορά σου, για την σοβαρότητά σου, για τα ωραία αισθήματά σου.\nΣε γνωρίσαμε, από τότε που ήρθες στα Θυμιανά και μάλιστα σε είχαμε χαρακτηρίσει και ερημίτη, μιας και έκτισες, μαζί με τον σύντροφό σου, το σπίτι σας σε ένα ύψωμα του Μέγα Λιμνιώνα, στις Πατέλες. Και από την πρώτη στιγμή κατασκλάβωσες, όλους όσοι είχαν την τύχη να έρχονται σε επαφή μαζί σου.\nΦιλόξενη στον απόλυτο βαθμό, γινόσουν χαλί να σε πατήσουμε. Αλλά και με μια αγωνία πάντα στο στόμα και στα μάτια, για τούτο τον τόπο, αλλά και για την άλλη πατρίδα σου την Αμερική. Θυμάμαι πόσο ανησυχούσες και αγωνιούσες για τα κοινά αυτού του τόπου, αλλά και πόσο πληγωνόσουν, και ντρεπόσουν κάποιες στιγμές, για όλα όσα σχεδίαζε και εκτελούσε ο πλανητάρχης.\nΠαιδούλα έφυγες στην Αμερική, τυχαία έγινες δημοσιογράφος και συνειδητά συγγραφέας για να καταγράψεις την ιστορία των προγόνων σου στο “Νησί των Ανέμων” και στον “Ανεμοδαρμένο”. Βιβλία που τα καμάρωσες, όχι μόνο να συγκινούν εμάς όλους, αλλά και να γίνονται μπεστ σέλερ στην Αμερική και στην Ολλανδία. Πρώτο μέλημα στις ανταποκρίσεις σου στα αμερικάνικα Μέσα Ενημέρωσης η αγάπη σου για την Ελλάδα και για τον γενέθλιο τόπο. Η προβολή κάθε τι καλού. Η προσπάθειά σου να βοηθήσεις με κάθε τρόπο αυτό τον τόπο ήταν συγκινητική και παράδειγμα προς μίμηση. Και όχι μόνο τον τόπο, αλλά και τους ανθρώπους του. Πάντα αθόρυβα, γιατί δεν σου άρεσε η προβολή ενεργειών που τις θεωρούσες ανθρώπινες και αυτονόητες. Τις θεωρούσες καθήκον σου, θα έλεγα, απέναντι στους συνανθρώπους σου.\nΔεν μπορώ να ξέρω αν και ποια παράπονα είχες από όλους εμάς. Ελπίζω να έφυγες όσο το δυνατόν λιγότερο πικραμένη απ΄ αυτή τη ζωή, που εσύ προσωπικά δεν πήρες λάθος\n. Ησουν μια μεγάλη κυρία, ένας ωραίος άνθρωπος και μια πολύ αγαπητή συνάδελφος που θα σε θυμόμαστε με αγάπη. Σου υποσχόμαστε ότι η μνήμη σου θα μείνει αιωνία. Αντίο…”.\nΝα σημειώσουμε ότι επικήδειοι έγιναν επίσης από την Πρόεδρο της Ενωσης Ομογενών Χίου Ισαβέλλα Μπουρνιά, το Διοικητή του Νοσοκομείου Μενέλαο Γεωργαντέλη, το Δήμαρχο Αγίου Μηνά Γιάννη Παντελάρα, την εκπρόσωπο του Μορφωτικού Εκπολιτιστικού Ομίλου Θυμιανών, τον εκπρόσωπο του Φιλοτεχνικού Ομίλου Χίου και από συγγενικό της πρόσωπο.


Μια ελιά που βγήκε στο σώμα σας ή ένας σπίλος που άλλαξε στο δέρμα σας χρειάζεται άμεσα διερεύνηση. Ο καρκίνος προλαμβάνεται με την ψηφιακή χαρτογράφηση • Ιατρικά Νέα\nHome / Υγεία / Δέρμα / Μια ελιά που βγήκε στο σώμα σας ή ένας σπίλος που άλλαξε στο δέρμα σας χρειάζεται άμεσα διερεύνηση. Ο καρκίνος προλαμβάνεται με την ψηφιακή χαρτογράφηση\nIatrika Nea 31 Αυγ 2016\tΔέρμα\nανανεώθηκε στις 30-8-2016\nΗ σύγχρονη τεχνολογία έδωσε ένα ακόμα σημαντικό όπλο στην ιατρική. Είναι το ψηφιακό δερματοσκόπιο. Με αυτό το μηχάνημα ο γιατρός μπορεί να δει στην οθόνη του υπολογιστή μια ελιά μεγεθυμένη Χ20 Χ30 Χ60 Χ80 φορές έτσι ώστε μπορεί να δει την παραμικρή λεπτομέρεια. Είναι ένα σύστημα ηλεκτρονικής φωτογράφησης και αρχειοθέτησης των σπίλων, με ταυτόχρονη ‘χαρτογράφηση’ ολόκληρου του σώματος, αν αυτό είναι απαραίτητο. Aξιοποιώντας την πιο σύγχρονη τεχνολογία, το μηχάνημα βλέπει στοιχεία στον σπίλο που δεν μπορεί να δει το ανθρώπινο μάτι ενώ μεγεθύνει τόσο όσο είναι απαραίτητο για τον ιατρό για να διαγνώσει κάποια κακοήθεια. Oι εικόνες από κάθε ελιά του σώματος καταγράφονται, χαρτογραφούνται και αποθηκεύονται σε ατομικό αρχείο. Mε ειδικό πρόγραμμα τέλος αναλύεται κάθε σπίλος και εξάγεται το ποσοστό κινδύνου ανάπτυξης μελανώματος που βοηθά τον ιατρό στην απόφασή του να αφαιρέσει ή να παρακολουθήσει τον όποιο σπίλο.\nΕΛΕΓΧΟΣ ΔΕΡΜΑΤΟΣ ΕΞΕΤΑΣΕΙΣ ΚΑΡΚΙΝΟΣ ΔΕΡΜΑΤΟΣ ΠΡΟΛΗΨΗ\t2016-08-31\nΕτικέτεςΕΛΕΓΧΟΣ ΔΕΡΜΑΤΟΣ ΕΞΕΤΑΣΕΙΣ ΚΑΡΚΙΝΟΣ ΔΕΡΜΑΤΟΣ ΠΡΟΛΗΨΗ\nΠροηγούμενο Tο επίδομα ανεργίας γίνεται επίδομα εργασίας\nΕπόμενο Βράβευση Αρχηγού Σαμαρειτών Τοπικού Τμήματος Ε.Ε.Σ. Χαλκίδας


Μικρές (και μεγάλες) κυρίες είδαμε την ταινία “Μικρές Κυρίες” – KidsCloud.gr\nKidsCloud.gr > slider > Μικρές (και μεγάλες) κυρίες είδαμε την ταινία “Μικρές Κυρίες”\nΌπως έχετε διαπιστώσει, τον τελευταίο καιρό τιμούμε ιδιαίτερα τον κινηματογράφο.\nΠότε με την κόρη μου, πότε με τη μαμά μου, πότε και με τις δύο, κάθε 1-2 εβδομάδες βλέπουμε και μία ταινία.\nΦυσικά και πηγαίνουμε και με τον καλό μου, πότε οι δυό μας, πότε οικογενειακώς. Γενικά, αγαπάμε τον κινηματογράφο!\nΑφού λοιπόν πριν από λίγες ημέρες είδαμε το Jojo Rabbit , πρότεινα στα κορίτσια, να πάμε να δούμε την ταινία Μικρές Κυρίες.\nΚανονίσαμε να πάμε μαζί και με 2 φίλες μας (την παιδική φίλη της μικρής και τη μαμά της, που είναι δική μου φίλη).\nΚάπως έτσι, λοιπόν, μικρές και μεγάλες κυρίες είδαμε τις “Μικρές Κυρίες”.\nΛίγο-πολύ όλοι γνωρίζουμε το κλασικό μυθιστόρημα της Louisa May Alcott.\nΤο βιβλίο απεικονίζει τις δυσκολίες που αντιμετωπίζουν τα φιλόδοξα κορίτσια, αλλά και την εσωτερική δύναμη, που αντιστέκεται στο κατεστημένο και στα στερεότυπα.\nΑκόμη κι αν οι συνθήκες δεν ευνοούν, ακόμη και εάν η κοινωνία έχει στεγανά στα οποία δεν χωράμε, πρέπει να επιμένουμε σε αυτό που πιστεύουμε και να τολμάμε.\nΣε αυτή την κινηματογραφική μεταφορά (γιατί έχουν υπάρξει κι άλλες στο παρελθόν), η σεναριογράφος και σκηνοθέτης Greta Gerwig παρουσιάζει μία Jo πιο δυναμική, πιο ανεξάρτητη, πιο επαναστάτρια από τις προηγούμενες, με συνεχείς εναλλαγές από παρελθόν στο σήμερα της κοινής ζωής των κοριτσιών.\nΣτην ιστορία παρακολουθούμε την πορεία των αδερφών στην ενήλικη ζωή με παραπομπές στην εφηβεία τους.\nΠέρα από την Τζο, συναντάμε την τρυφερή και καλλιτεχνική φύση Meg, την εύθραυστη\nκαι ανοιχτόκαρδη μουσικό Beth,\nτην έξυπνη και φιλόδοξη ζωγράφο Amy.\nΚαθεμία διαφορετική, αλλά όλες ενωμένες μέσα από τον αδελφικό δεσμό.\nΤι σημαίνει να παίρνεις τα ηνία της ζωής σου, όταν συμβαίνουν τόσα πολλά ανεξέλεγκτα περιστατικά;\nΚαι πώς τα αντιμετωπίζουν τέσσερεις αδελφές με διαφορετικά όνειρα;\nΗ Jo είναι για την Gerwig ήταν το κορίτσι που ήξερε τι ήθελε. Να είναι πιο ελεύθερη. Να δημιουργεί.\nΝα ξεπερνάει όλα αυτά που δεν επιτρέπονται και να δίνεται ολοκληρωτικά στους αγαπημένους της.\nΗ κόρη μου ταυτίστηκε απόλυτα με την Τζο.\nΌταν παρακολουθούσα τη δυναμική ηρωίδα και το πάθος με το οποίο έγραφε ασταμάτητα ιστορίες, κι εγώ έβλεπα εκείνη.\nΒούρκωσα αρκετές φορές, ενώ εκείνη έκλαψε από την ένταση και τη συγκίνηση, γιατί βρήκε τον εαυτό της σε πολλά πράγματα.\nΑκόμη και σε απλές κινήσεις: “Μαμά, είδες πως τίναζε το χέρι της;\nΤην ίδια κίνηση κάνω κι εγώ, όταν γράφω πολλή ώρα” (Της αρέσει, να γράφει στο χαρτί 🙂 )\n4 αδερφές τόσο διαφορετικές μεταξύ τους και τόσο δεμένες όμως με τον αδελφικό δεσμό.\nΦυσικά και σε όλη την υπόθεση πρωταγωνιστικό ρόλο παίζει και ο έρωτας, που μας έκανε να αναστενάζουμε όλες μαζί.\nΗ ταινία έχει υπέροχη διεύθυνση φωτογραφίας και γι’αυτό απολαύσαμε υπέροχα κάδρα στη μεγάλη οθόνη, καθώς επίσης και φανταστικά κοστούμια εποχής, κατηγορίας για την οποία βραβεύθηκε με Oscar.\nΑκρογωνιαίοι λίθοι στην ιστορία η μητέρα, Marmee, όπου ολομόναχη σε καιρό πολέμου προικίζει με πάθος τις κόρες της με εμπιστοσύνη, σεβασμό και τους δίνει το παράδειγμα αυτοθυσίας και η θεία March, που υποδύεται η υπέροχη Meryl Streep, μια χήρα που είναι η αυστηρή ρεαλίστρια θεία, που ενδιαφέρεται για το μέλλον της οικογένειας.\nΚάπου εδώ και πριν κλείσω,θα ήθελα να πω και το εξής:\nΕπειδή την προβολή παρακολούθησαν και αρκετά κορίτσια μικρότερης ηλικίας, θα ήθελα να πω, ότι η ταινία δεν είναι μία παιδική ταινία.\nΚαι ναι, μεν δεν έχει κάτι που να μην πρέπει να δει κάποιο μικρό παιδί, όμως δεν μπορεί να αντιληφθεί αρκετά από τη σκηνοθεσία, όπως τις μεταφορές από το παρελθόν στο παρόν, με αποτέλεσμα να ακούμε συνέχεια πίσω, πλάι και μπροστά απορίες, κάτι που ήταν δικαιολογημένο, γιατί ήταν λίγο δύσκολο για την ηλικία τους.\nΗ δική μου γνώμη είναι πως αυτή την ταινία στην κινηματογραφική αίθουσα θα μπορούσε να την παρακολουθήσει ένα παιδί από 12 ετών και άνω.\nΤο α’ μέρος της ταινίας είναι λίγο πιο αργό γιατί θέλει λίγο χρόνο να γνωρίσεις όλους τους χαρακτήρες που παίζουν σημαντικό ρόλο, γι’αυτό και δεν είναι βαρετό.\nΗ ταινία “Μικρές Κυρίες” μας άρεσε, μας συγκίνησε και χάρηκα, που έγινε μία κοριτσίστική υπόθεση.\nΣενάριο (βασισμένο στο ομώνυμο έργο της Louisa May Alcott)/Σκηνοθεσία:Greta Gerwig\nΠαρακάτω το trailer της ταινίας :\nEliza ScanlenEmma WatsonfeelgoodFlorence PughGreta GerwigLaura DernMeryl StreepSaoirse RonanTimothée Chalametκινηματογραφική ταινίαΚινηματογράφοςΜΙΚΡΕΣ ΚΥΡΙΕΣ


AXA Ασφαλιστική: Με σύνθημα «We care for you» - Ειδήσεις - νέα - Το Βήμα Online\nΗ ΑΧΑ Ασφαλιστική είναι εταιρεία του Ομίλου ΑΧΑ, της κορυφαίας ασφαλιστικής επωνυμίας παγκοσμίως για 7η συνεχή χρονιά (Κατάταξη Interbrand Best Global Brands 2015).\n1 Απριλίου 2016, 09:50 Ενημερώθηκε: 3 Απριλίου 2016, 05:45\nΗ ΑΧΑ Ασφαλιστική είναι εταιρεία του Ομίλου ΑΧΑ, της κορυφαίας ασφαλιστικής επωνυμίας παγκοσμίως για 7η συνεχή χρονιά (Κατάταξη Interbrand Best Global Brands 2015). Με παρουσία σε 59 χώρες, 161.000 άτομα στο ανθρώπινο δυναμικό του και έσοδα 92 δισ. ευρώ, ο Ομιλος ΑΧΑ εξυπηρετεί 103 εκατομμύρια πελάτες, παρέχοντάς τους υπηρεσίες ασφάλισης περιουσίας, προσώπων καθώς και διαχείρισης κεφαλαίων. Η ΑΧΑ δραστηριοποιείται στην Ελλάδα από το 2007.\nΕνα από τα βασικά μελήματα της εταιρείας είναι η διασφάλιση ότι όλοι οι εργαζόμενοί της αντιλαμβάνονται με τον ίδιο τρόπο το όραμα, την αποστολή και τη στρατηγική της. Για να το επιτύχει αυτό, διοργάνωσε μια σειρά από συναντήσεις εργασίας (workshops), οι οποίες πραγματοποιήθηκαν σε όλα τα τμήματα της εταιρείας (Αθήνα και Θεσσαλονίκη).\nΗ εταιρεία λειτουργεί με γνώμονα την ευημερία των εργαζομένων της. Το 2015 πραγματοποιήθηκε η έναρξη του προγράμματος AXA we care for you, όπου οι εργαζόμενοι πέρασαν μια εβδομάδα γεμάτη δραστηριότητες, ενημερώσεις, νέες παροχές και νέα εκπαιδευτικά προγράμματα, κάτι που αποδεικνύει ότι η εταιρεία ακούει, κατανοεί και αλλάζει σύμφωνα με τις ανάγκες των εργαζομένων της.\nΗ AXA Ασφαλιστική για να ενδυναμώνει τον ανοικτό διάλογο και την ανταλλαγή απόψεων βρίσκει συνεχώς τρόπους για να δίνει τη δυνατότητα στους εργαζομένους της να έρθουν σε επαφή με την ανώτερη διοίκηση, να θέσουν τα ερωτήματά τους και να καταθέσουν τις ιδέες και τις προτάσεις τους για τον τρόπο λειτουργίας της εταιρείας.\nΣε αυτό το πλαίσιο, μέσα στο 2015, ξεκίνησε μια σημαντική πρωτοβουλία, η οποία θα πραγματοποιείται σε ετήσια βάση και έχει τον τίτλο «Να η Ευκαιρία!». Στόχος αυτής της ενέργειας είναι να δοθεί η δυνατότητα σε όσους εργαζόμενους το επιθυμούν, να περάσουν 90 λεπτά με τον διευθύνοντα σύμβουλο της εταιρείας και όλα τα μέλη της εκτελεστικής επιτροπής, κατά τη διάρκεια της οποίας συζητούν ελεύθερα χωρίς ατζέντα για όλα όσα τους προβληματίζουν.\nΒασικό μέλημα αποτελεί η συνεχής ανάπτυξη και αξιοποίηση των δεξιοτήτων και ικανοτήτων του προσωπικού της. Στο πλαίσιο των στρατηγικών στόχων της εταιρείας, μεταξύ άλλων, υιοθετήθηκε μέσα στο 2015 το πρόγραμμα Reverse Mentoring, μέσα από το οποίο νέοι εργαζόμενοι της εταιρείας εκπαιδεύουν στελέχη με πολυετή εμπειρία, στις νέες τεχνολογίες, στα μέσα κοινωνικής δικτύωσης και στις σημερινές τάσεις του ψηφιακού κόσμου.\nΣτην ΑΧΑ πιστεύουν πως η εξισορρόπηση επαγγελματικής και προσωπικής ζωής και η ευεξία των εργαζομένων είναι ισχυρά κίνητρα τόσο για την αύξηση της παραγωγικότητας και της απόδοσης, όσο και της προσωπικής ικανοποίησης. Για τον λόγο αυτόν, η εταιρεία ξεκίνησε πρόσφατα το πρόγραμμα I am AXAually Home και αφορά τη δυνατότητα εργασίας από το σπίτι.\nΠαράλληλα, σε συνεργασία με εξειδικευμένο προσωπικό γυμναστή, προσφέρει σε όλους τους εργαζομένους πρόγραμμα γυμναστικής μία φορά την εβδομάδα στα κεντρικά γραφεία. Επίσης παρέχει στις νέες μητέρες 14 ημέρες αδείας πέραν των διατάξεων του νόμου, καθώς και χρηματικό ποσό αξίας 600€ ως βοήθημα τοκετού στη μητέρα ή στον πατέρα εργαζόμενο, ενώ υποστηρίζει στη συνέχεια την οικογένεια παρέχοντας οικονομική ενίσχυση (€150 μηνιαίως) για την κάλυψη των εξόδων βρεφονηπιακού σταθμού.\nΑννα Μανιάτη, Διευθύντρια Ανθρώπινου Δυναμικού στην ΑΧΑ Ασφαλιστική\nΕρρίκος Μοάτσος, Διευθύνων σύμβουλος στην ΑΧΑ Ασφαλιστική\n«“Κλειδί” η ψήφος εμπιστοσύνης των ανθρώπων μας»\nΗ επιτυχία μας αυτή δεν είναι τυχαία. Είναι το αποτέλεσμα και ο καρπός όλων των προσπαθειών μας από το 2007 που η ΑΧΑ λειτουργεί στην Ελλάδα. Η συνέπεια, η επιμονή, η αφοσίωση και, πάνω απ’ όλα, η κατάθεση ψυχής όλων των ανθρώπων που ανήκουν στην οικογένεια της ΑΧΑ Ασφαλιστικής, οδήγησαν την εταιρεία μας στην κορυφή.\nΗ βράβευσή μας προήλθε πρωτίστως από την ψήφο εμπιστοσύνης των ανθρώπων μας, που την ανέδειξαν μέσω του διαγωνισμού Best Workplaces ως την κορυφαία εταιρεία με το καλύτερο εργασιακό περιβάλλον στην Ελλάδα για το 2016, στην κατηγορία των επιχειρήσεων με πάνω από 250 εργαζομένους.\nΣτην ΑΧΑ όλα ξεκινούν και ολοκληρώνονται με τους ανθρώπους μας, για τους ανθρώπους μας, με βασική στρατηγική κατεύθυνση την ανάπτυξη και την επαγγελματική τους εξέλιξη. Στην κατεύθυνση αυτή, δίνουμε έμφαση σε πέντε βασικούς πυλώνες: ΑΧΑ επιβραβεύομαι, ΑΧΑ αναπτύσσομαι, ΑΧΑ ανταμείβομαι, ΑΧΑ επικοινωνώ και ΑΧΑ απολαμβάνω, με στοχευμένες και συνεχώς βελτιούμενες ενέργειες.\nΗ σημαντική διάκρισή μας έχει το όνομα της συλλογικής επιτυχίας και είναι αποτέλεσμα των προσπαθειών όλων των εργαζομένων, της δέσμευσης της διοίκησης και, πάνω απ’ όλα, της καταλυτικής συμβολής του κ. Ερρίκου Μοάτσου, CEO, ο οποίος αναφέρει χαρακτηριστικά: «Η πρωτιά αυτή της ΑΧΑ Ασφαλιστικής δικαιώνει τη στρατηγική μας και αναγνωρίζει την ανθρωποκεντρική μας προσέγγιση καθ’ ότι ο κάθε εργαζόμενος βρίσκεται στο επίκεντρο όλων των δραστηριοτήτων μας. Σας ευχαριστώ όλους». Η διάκριση της πρωτιάς ανήκει σε όλους τους ανθρώπους της ΑΧΑ Ασφαλιστικής, οι οποίοι είναι υπερήφανοι για την εταιρεία μας και το έδειξαν.


Νίκη με ανατροπή ο Απόλλωνας | Onsports.gr\nhome ΜπάσκετΑ2 ΑνδρώνΝίκη με ανατροπή ο Απόλλωνας Κοινοποιήστε\nΝίκη με ανατροπή ο Απόλλωνας\tΣυντάκτης: Αλεξάνδρα Λούτση\nΔημοσίευση: Σάββατο, 08 Οκτωβρίου 2011 18.17\nΑν και βρέθηκε να χάνει με 15 πόντους, ο Απόλλωνας Πατρών πανηγύρισε μεγάλη νίκη επί της ΑΕΚ, με 81-70.\tΣτο κατάμεστο από 3.000 κόσμο κλειστό της Περιβόλας, οι δύο αντίπαλοι πρόσφεραν στους φιλάθλους τους θέαμα από παλαιότερα έτη, όταν και οι δύο αγωνίζονταν στην Α1. Στο γήπεδο βρέθηκαν και ΑΕΚτζήδες, οι οποίοι είχαν συμπλοκή με τα αστυνομικά όργανα κατά τη διάρκεια του ημιχρόνου, ενώ πριν από το τζάμπολ τηρήθηκε ενός λεπτού σιγή στη μνήμη του Ντίνου Μολφέτα, θείου του προέδρου των «μελανολεύκων», Ανδρέα. Η ΑΕΚ, που δεν είχε στη διάθεσή της τον τραυματία Φώτη Βασιλόπουλο, βρέθηκε να προηγείται με 20-5, αλλά οι Πατρινοί συνήλθαν άμεσα και «τρέχοντας» σερί 18-3 ανέτρεψαν την εις βάρος τους κατάσταση (30-29 στο 15’). Το ντέρμπι συνεχίστηκε μέχρι και το φινάλε, με τον Απόλλωνα να διατηρεί και σιγά σιγά να αυξάνει τη διαφορά (57-47, 67-55).\nΜε προσωπικές ενέργειες του Βαγγέλη Σκλάβου, το συγκρότημα του Κώστα Οικονομάκη πλησίασε στους 6 πόντους (75-69), ένα λεπτό πριν από το σφύριγμα της λήξης, οι γηπεδούχοι όμως διατήρησαν την ψυχραιμία τους και με καλάθι του Γιάννη Λιανού «έγραψαν» το τελικό 81-70. Πρώτος σκόρερ του αγώνα αναδείχθηκε ο Νίκος Αργυρόπουλος, με 28 πόντους.\nΔιαιτητές: Τανατζής, Τσώνος, Ευφραιμίδης.Δεκάλεπτα: 12-26, 42-38, 62-55, 81-70.Απόλλων Πατρών (Βετούλας): Β. Καπερώνης, Αργυρόπουλος 28 (2), Π. Καπερώνης, Λιανός 24 (2), Πετρόπουλος 4 (1), Ζαφείρης 1, Θανόπουλος, Σταμόπουλος, Βιρίγεβιτς 3 (1), Κρόλο 18, Λυμπέρης, Δανιήλ 3 (1).ΑΕΚ (Οικονομάκης): Φωτητζόγλου, Νοέας 8 (1), Μάντζαρης 14 (1), Τζόλος 3 (1), Κούρτης 12 (2), Σιαμανδούρας 9 (1), Καλπάκης, Μαγκώνης, Σκλάβος 13, Κοκκινόπουλος, Φαλέκας 7 (1).\tΚατηγορία: Μπάσκετ Α2 Ανδρών


φόροι | ΕΛΛΑΔΑ & ΧΡΥΣΟΣ- ΝΕΑ ΚΑΙ ΕΙΔΗΣΕΙΣ\nΔΝΤ: 10 ΔΙΣ. ΕΥΡΩ “ΠΑΝΩ” ΟΙ ΦΟΡΟΙ ΕΩΣ ΚΑΙ ΤΟ 2023\nΣύμφωνα με τα δημοσιονομικά στοιχεία του ΔΝΤ που δόθηκαν στη δημοσιότητα (έκθεση Fiscal Monitor και βάση οικονομικών δεδομένων), τα έσοδα Γενικής κυβέρνησης από τα 86,8 δισ. ευρώ το 2017 αναμένεται να αυξηθούν στα 89,18 δισ. ευρώ φέτος και να φτάσουν στα 95,7 δισ. ευρώ το 2022, στο τελευταίο έτος κατά το οποίο προβλέπεται πρωτογενές πλεόνασμα στο 3,5% του ΑΕΠ.\nΑλλά και για το 2023, δηλαδή τον πρώτο χρόνο κατά τον οποίο το ΔΝΤ κάνει “λογαριασμό” με γνώμονα πρωτογενές πλεόνασμα στο 1,5% του ΑΕΠ, προβλέπεται νέα άνοδος σε αξία των εσόδων από φόρους στα 96,148 δισ. ευρώ (σ.σ. ως αναλογία του ΑΕΠ καταγράφεται υποχώρηση).\nΜάλιστα, σύμφωνα με το ΔΝΤ, πλέον η πρόβλεψη για έσοδα είναι υψηλότερη από αυτή που είχε ανακοινωθεί τον Οκτώβριο του 2017 (όταν δόθηκαν στη δημοσιότητα οι προηγούμενες προβλέψεις).\nΩστόσο, η όποια αύξηση εσόδων από φόρους/χαράτσια, υπερ-αντισταθμίζεται από το “μέτωπο” των δαπανών.\nΞανά προς τα 100 δισ. ευρώ οι δαπάνες\nΟι δαπάνες της γενικής κυβέρνησης εκτιμάται ότι θα αυξηθούν σε αξία από τα 86,7 δισ. ευρώ το 2017 στα 89,35 δισ. ευρώ φέτος και στα 95,98 δισ. ευρώ το 2022. Μάλιστα θα περάσουν το 2023 το “φάσμα” των 100 δισ. ευρώ που είχαν προ κρίσης και μνημονίων: υπολογίζονται στα 101,2 δισ. ευρώ…\nΈκρηξη χρέους φέτος\nΤο χρέος γενικής κυβέρνησης από τα 323,3 δισ. ευρώ το 2017 υπολογίζεται ότι θα αυξηθεί στα 349,8 δισ. ευρώ φέτος. Ο λόγος για μία άνοδο της τάξης του 10% του ΑΕΠ, η οποία ερμηνεύεται από διαπραγματευτικές πηγές ως απόρροια των παρεμβάσεων στο χρέος που θα γίνουν και με την έλευση των υπολοίπων δόσεων/μαξιλαριού του ESM.\nΤα επόμενα χρόνια σε αξία σταθεροποιείται σχετικά, ενώ ως αναλογία του ΑΕΠ από το 191,2% το 2018 διαμορφώνεται στο 165% του ΑΕΠ το 2023.\nΣημειώνεται ότι το ΔΝΤ βλέπει καλύτερες επιδόσεις από πλευράς πρωτογενών πλεονασμάτων φέτος (στο 2,86% του ΑΕΠ έναντι πρόβλεψης 2,2% προηγουμένως).\nΣτη συνέχεια, την περίοδο από το 2019 έως και το 2022 το ΔΝΤ διατηρεί αμετάβλητες τις προβλέψεις του για πρωτογενή πλεονάσματα στο 3,5% του ΑΕΠ.\nΓια το έτος 2023 μειώνει τις “προσδοκίες” περί πρωτογενών πλεονασμάτων στο 1,5% του ΑΕΠ. Και τούτο όταν οι εκτιμήσεις της ΕΕ για μετά το 2022 κάνουν λόγο για πλεονάσματα στο φάσμα του 3% του ΑΕΠ.\nΑναφορικά με το ΑΕΠ, το ΔΝΤ εκτιμά ότι από άνοδο μόνο κατά 1,04% το 2022 (σ.σ. όπως δηλαδή προέβλεπε και πέρυσι) θα υπάρξει απότομη επιτάχυνση της ανάπτυξης στο 1,859% το 2023. Η πρόβλεψη αυτή για το ΑΕΠ του 2023 σχεδόν “ταυτίζεται” με αυτή της κυβέρνησης και των θεσμών.\nΠάντως βραχυπρόθεσμα το ΔΝΤ είναι ιδιαίτερα απαισιόδοξο. Προβλέπει ρυθμό ανάπτυξης μόλις 2% φέτος και 1,8% το 2019, μία εκτίμηση δραστικά πιο χαμηλή από αυτή που είχε ανακοινώσει το 2017, αλλά και από τις παραδοχές του ΥΠΟΙΚ και της Κομισιόν.\nΗ έκθεση για τα δημοσιονομικά μεγέθη κλείνει ένα “σερί” ανακοινώσεων του Ταμείου. Πλέον, η “σκυτάλη” δίδεται στις… διαβουλεύσεις που θα λάβουν χώρα στην Ουάσιγκτον έως την Κυριακή, όταν ολοκληρώνονται οι εργασίες του ΔΝΤ.\nΟ υπουργός Οικονομικών Ευκλείδης Τσακαλώτος βρίσκεται στις Ηνωμένες Πολιτείες μαζί με τον αναπληρωτή ΥΠΟΙΚ Γιώργο Χουλιαράκη. Αναμένεται να έχει ραντεβού με την πρόεδρο του ΔΝΤ Κριστίν Λαγκάρντ, με τον αρμόδιο Ευρωπαίο Επίτροπο Πιερ Μοσκοβισί αλλά και με άλλα στελέχη των Θεσμών και όχι μόνο.\nΑλλά και “κλειστές” συναντήσεις ενδεχομένως να λάβουν χώρα, καθώς πληροφορίες κάνουν λόγο για διενέργεια ενός ακόμη Washington Group στο περιθώριο της συνόδου.\nΣτο επίκεντρο των διαβουλεύσεων (πέρα από το χρέος) θα βρεθούν και τα μέτρα/αντίμετρα του 2019-2021. Το Διεθνές Νομισματικό Ταμείο όχι μόνο επιμένει ξεκάθαρα στη θέση του για χαμηλούς ρυθμούς ανάπτυξης στην Ελλάδα φέτος και στο άμεσο μέλλον με προφανείς “παρενέργειες” στη διαπραγμάτευση που βρίσκεται σε πλήρη εξέλιξη αναφορικά με την πίεση να εφαρμοσθούν πιο νωρίς τα μέτρα για την περικοπή του αφορολογήτου ή έστω να μην εφαρμοσθούν τα αντίμετρα του 2019.\n[ΠΗΓΗ: http://www.capital.gr/, της Δήμητρας Καδδά, 18/4/2018]\nThis entry was posted in Αρχική, Νέα / Ειδήσεις and tagged οικονομία, φόροι on 19/04/2018 by xrysoselladas.\nΚΟΜΙΣΙΟΝ: ΡΕΚΟΡ ΦΟΡΟΛΟΓΙΚΩΝ ΒΑΡΩΝ ΦΕΤΟΣ ΣΤΗΝ ΕΛΛΑΔΑ\nΆνοδο των φορολογικών βαρών (taxburden) φέτος στην Ελλάδα σε επίπεδα ρεκόρ καταγράφει η Κομισιόν σε συνοδευτικούς πίνακες των Φθινοπωρινών Εκτιμήσεών της που δόθηκαν χθες στη δημοσιότητα. Εκτιμά επίσης ότι θα προκληθούν πιέσεις στην δημόσια επενδυτική δαπάνη, παρά την προσπάθεια της κυβέρνησης να επιταχύνει τα έργα του ΕΣΠΑ αλλά και τις ανάγκες που προκύπτουν για την ανάκαμψη της οικονομίας, ενώ προβλέπει ότι δεν πρόκειται να μειωθεί η μισθολογική δαπάνη του κράτους έως και το 2018.\nΚαι τούτο όταν το 2014 είχε συρρικνωθεί στα 63,9 δισ. ευρώ, στα χαμηλότερα (σε αξία) επίπεδα από το 2005…\nΜάλιστα στους παραπάνω υπολογισμούς δεν προσμετρούνται οι ασφαλιστικές εισφορές. Αν προσμετρηθούν σύμφωνα με την Επιτροπή αυξάνουν το “βάρος” στο τέλος του 2018 στα 75,7 δισ. ευρώ από 71,4 δισ. ευρώ φέτος…\nΚαι η ανάλυση των “περικοπών” αφήνει ανέγγιχτη τη μισθολογική δαπάνη του δημοσίου στα 21,9 δισ. ευρώ από το 2016 έως και το 2018 καταγράφοντας μάλιστα άνοδό της φέτος (από τα 21,6 δισ. ευρώ το 2015).\n[ΠΗΓΗ: http://www.capital.gr/, της Δήμητρας Καδδά, 10/11/2016]\nThis entry was posted in Αρχική, Νέα / Ειδήσεις and tagged φόροι, φορολόγηση on 12/11/2016 by xrysoselladas.\nΣΩΘΗΚΑΜΕ! ΕΡΧΕΤΑΙ ΒΟΥΝΟ ΕΠΕΝΔΥΣΕΩΝ!\nΕπιτέλους (και αυτή) η συμφωνία ήρθε. Habemus accordum! Αφού ξαναζήσαμε ένα μίνι σήριαλ επί ένα μήνα περίπου, το βράδυ της Δευτέρας η κυβέρνηση συμφώνησε με την Quadriga για το σύνολο των προαπαιτουμένων για την υποδόση των €2 δισ.\nΏπα, για μισό λεπτό. Το σύνολο είπα; Χμμμ, όχι ακριβώς! Ένα θεματάκι πήρε “μετάθεση” για το επόμενο σετ μέτρων. Αυτό που αφορά την τελευταία υποδόση (€1 δισ.). Όχι τίποτε σημαντικό, μην φοβάστε. Ούτε τίποτα κρίσιμο για την οικονομία. Μόνο ο τρόπος που θα γίνει η διαχείριση των “κόκκινων δανείων”, δεν συμφωνήθηκε. Δηλαδή ο τρόπος με τον όποιο θα απελευθερωθούν οι τράπεζες, ώστε να μπορούν να παρέχουν πιστώσεις, για να ξαναπάρει μπρος η οικονομία. Αυτό δεν είναι επείγον. Η οικονομία μπορεί να κινηθεί και χωρίς τράπεζες.\nΕξάλλου το τελευταίο σετ της πρώτης αξιολόγησης, θα τελειώσει γρήγορα και απλά. Εκτός από την διαχείριση των κόκκινων δανείων, δεν περιέχει άλλα δύσκολα και “επικίνδυνα” θέματα. Μια μεταρρύθμιση του ασφαλιστικού με ενοποίηση όλων των ταμείων σε ένα, κάτι βαθιές χατζαριές στις συντάξεις (κύριες και επικουρικές), μια κοινή για όλους βασική σύνταξη στα €380, ψιλοπράγματα. Θα έχει τελειώσει πριν καν το καταλάβουμε. Στο άψε σβήσε. Ούτε αντιδράσεις θα υπάρχουν, ούτε θα δυσκολευτεί να περάσει από την Κοινοβουλευτική Ομάδα του ΣΥ.ΡΙΖ.Α., ούτε τίποτα. Αν τώρα, ο πιθανός ερχομός Vulture Funds φέρει κάποιες αναταράξεις, δεν θα είναι μεγαλύτερο πρόβλημα, σωστά; Εκτός αυτού είπαμε, το θέμα δεν είναι βιαστικό. Κάθε άλλο…\nΗ συμφωνία της Δευτέρας πάντως περιλαμβάνει ορισμένες πολύ σημαντικές ρυθμίσεις. Με κυριότερη την συμφωνία για την διεξαγωγή των πλειστηριασμών επί ενεχύρων δανείων. Η οποία συμφωνία, παραδόξως, δεν μοιάζει να είναι τόσο κακή, όσο θα μπορούσε να είναι. Εάν φυσικά ισχύουν οι πληροφορίες περί προστασίας του 25% των δανειοληπτών. Δηλαδή αυτών που έχουν πραγματικά ανάγκη προστασίας και όχι άλλων. Και, ακόμη καλύτερο θα είναι εάν ισχύει η επιδότηση δόσης για αυτή την κατηγορία (γράφεται πως προβλέπεται κονδύλι €100 εκατομμυρίων). Η σταθερότητα προϋποθέτει κοινωνική συνοχή.\nΕάν όμως ισχύει η προστασία του 60% (πολύ αμφιβάλλω αλλά αυτό διαδίδεται από κυβερνητικής πλευράς…), ετοιμαστείτε για μεγάλα γλέντια. Με λεφτά από τις τσέπες των κορόιδων. Δηλαδή των φορολογουμένων. Δηλαδή τις δικές μας τσέπες. Αλλά ας μην προτρέχουμε. Θα πούμε περισσότερα όταν διαβαστεί αναλυτικά και προσεκτικά το νομοσχέδιο.\nΜετά την ρύθμιση των πλειστηριασμών, το πλέον ενδιαφέρον σημείο, είναι η κατάργηση του Φ.Π.Α. στην ιδιωτική εκπαίδευση. Που, σύμφωνα με την δήλωση του ΥΠΟΙΚ κυρίου Τσακαλώτου, θα υποκατασταθεί από ισοδύναμα μέτρα. Ποια ισοδύναμα μέτρα; Μα νέους φόρους, φυσικά. Πιο συγκεκριμένα, το πολυνομοσχέδιο θα θεσμοθετεί:\nΑ. Την αύξηση των τιμών σε όλα τα παιγνίδια τζόγου, με επιβάρυνση της τιμής στήλης, αύξηση τελών κ.λ.π. και\nΒ. Την επιβολή τέλους €0,30 σε κάθε φιάλη οίνου που θα εμφιαλώνεται (ή θα πωλείται, δεν έχει διευκρινιστεί, πρέπει να δούμε τον νόμο) στην Ελλάδα.\nΔηλαδή θα αφαιρεθεί μια επιβάρυνση από ένα κλάδο και θα επιβαρυνθούν δύο άλλοι, όλοι του ιδιωτικού τομέα. Οι δύο “ισοδύναμοι” μάλιστα, είναι από τους ελάχιστους όπου έχουν γίνει τα τελευταία χρόνια. Έξοχα! Να ‘ναι καλά το ιδιωτικό μουλάρι, να σηκώνει βάρη…\nΜετά από αυτά τα εξαιρετικά ευνοϊκά για τις επιχειρήσεις ισοδύναμα, μπορούμε να κοιμόμαστε όλοι ήσυχοι και τρισευτυχισμένοι. Η κυβέρνηση με την φοβερή διαπραγμάτευσή της και την απίστευτη εύνοια που δείχνει στους επενδυτές, εξασφάλισε ένα τεράστιο και ατελείωτο κύμα επενδύσεων. Η κρίση θα τελειώσει μέσα σε μήνες. Τι λέω μήνες, εβδομάδες!\nΤο εντυπωσιακότερο όλων πάντως είναι ότι οι φόροι θα αποδώσουν σίγουρα. Τουλάχιστον αυτός του κρασιού. Επειδή, με αυτές τις πολιτικές, όλοι θα έχουμε ανάγκη να πίνουμε αλκοόλ. Συνεχώς και σε τεράστιες ποσότητες. Για να ξεχάσουμε τι κάναμε την 25η Ιανουαρίου και την 20η Σεπτεμβρίου 2015…\n[ΠΗΓΗ: http://www.capital.gr/, 18/11/2015, του Πέτρου Λάζου]\nThis entry was posted in Αρχική, Νέα / Ειδήσεις and tagged επενδυσεις, επιχειρήσεις, ισοδύναμα μέτρα, οικονομία, φόροι on 18/11/2015 by xrysoselladas.


Με άνοδο έκλεισαν οι κυριότερες ευρωπαϊκές αγορές την Τετάρτη 9 Μαίου – Με πτώση 0,44% έκλεισε ο Nikkei – Metoxes Online\nHome Αγορές Ξένες αγορές Με άνοδο έκλεισαν οι κυριότερες ευρωπαϊκές αγορές την Τετάρτη 9 Μαίου – Με πτώση 0,44% έκλεισε ο Nikkei\nΚέρδη σε Φρανκφούρτη και Λονδίνο – Με μικτά πρόσημα έκλεισαν οι δείκτες στην Κίνα.\nΑνοδικά έκλεισαν τα κυριότερα ευρωπαϊκά χρηματιστήρια καθώς η απόφαση του Ντόναλντ Τραμπ για την απόσυρση των ΗΠΑ από τη συμφωνία που είχε υπογραφεί για το πυρηνικό πρόγραμμα του Ιράν δείχνει να επηρεάζει τους επενδυτές.\nΟ πανευρωπαϊκός δείκτης Eurostoxx 600 έκλεισε με άνοδο 0,62%. Στη Φρανκφούρτη ο δείκτης DAX έκλεισε με κέρδη 0,24%. Ο δείκτης CAC40 στ0 Παρίσι έκλεισε με άνοδο 0,23%. Στο Λονδίνο ο δείκτης FTSE 100 έκλεισε έντονα ενισχυμένος κατά 1,28%. Στη Ζυρίχη ο δείκτης SMI έκλεισε με άνοδο 0,44%. Στη Μαδρίτη ο δείκτης IBEX 35 έκλεισε με κέρδη 0,52%. Στο Μιλάνο ο δείκτης FTSE MIB κατεγραψε στο κλείσιμο άνοδο 0,51%.\nΑπώλειες στο Τόκιο, αμφίσημα πρόσημα στην Κίνα.\nΝωρίτερα στο Τόκιο ο δείκτης Nikkei έκλεισε στις 22.408,88 μονάδες με πτώση 0,44%. Στην Κίνα ο δείκτης Hang Seng έκλεισε με άνοδο 0,44% και ο δείκτης Shanghai Composite έκλεισε με οριακή πτώση 0,074%. Στην Κορέα ο δείκτης Kospi έκλεισε με απώλειες 0,24%. Στην Αυστραλία ο δείκτης SP/ASX200 έκλεισε με κέρδη 0,26%.\nprevious Με οριακές μεταβολές έκλεισαν οι βασικοί δείκτες στο Χρηματιστήριο της Νέας Υόρκης


Συνταγή για ταρτάκια μαργαρίτες παρουσίασε σήμερα ο γνωστός σεφ, Άκης Πετρετζίκης.\n«Χρόνια πολλά σε όλες τις μητέρες του 🌎! Σήμερα τους φτιάχνουμε ταρτάκια μαργαρίτες και τους χαρίζουμε λουλούδια που… τρώγονται! 😎 Βρείτε τη #syntaghthshmeras στο link στο προφίλ μου! #CookingIsAllYouNeed».\nΕτικέτες: Άκης Πετρετζίκης, σεφ, συνταγή, ταρτάκια μαργαρίτες